Argia eta koloreak - ZientziaEus\n1987/02/01 Barrenetxea, Tere - Elhuyar Fundazioa Iturria: Elhuyar aldizkaria\nBainerako kanila tantaka ari da. Segundo bakoitzeko tanta bat erortzen da, bainerako uretan uhin txiki bat sortuz. Bidaia hori bizpahirutan egin ondoren, uhina guztiz desagertuko da.\nBainerako kanila tantaka ari da. Segundo bakoitzeko tanta bat erortzen da, bainerako uretan uhin txiki bat sortuz. Sortu ondoren, uhina bainerako paretetarantz hedatuko da gero eta zirkulu handiagoa osatuz, eta paretak jo ondoren atzera buelta egingo du berriro erdirantz etorriz. Baina bueltakoan indar txikiagoa dauka; uhina ahulduta bait dator. Bidaia hori bizpahirutan egin ondoren, uhina guztiz desagertuko da. Hori gertatzen ari den bitartean tanta berriek uhin berriak sortuko dituzte, guztiek bide berdina eginez.\nUhinen maiztasuna, denbora-unitateko puntu batetik pasatzen diren uhinen kopuruak ematen digu. Pentsa dezagun gure baineran segundoko tanta bakar bat erortzen dela; ondorioz, maiztasuna 1 uhin/segundo izango da. Uhin-luzera ondoz ondoko bi uhinen tontorren arteko distantzia da. Bainerako adibidean 45 cm-koa dela suposatuko dugu. Gure adibidean beraz, segundoko uhin bakar bat sortzen da eta aurrekoarekiko duen distantzia 45 cm-koa da. Hemendik ondorio hau atera dezakegu: uhin horiek 45 cm-ko bidea egiten dute segundo batean eta horixe da beren abiadura. Uhin baten abiadura , bere uhin-luzeraren eta maiztasunaren arteko biderkadura da, beraz.\nSoinuaren uhinak airean hedatzen dira.\nItsasoko uhinak, bainerakoak bezala, bidimentsionalak dira, hau da, bi dimentsiotan hedatzen dira; uraren azalean alegia. Soinuaren uhinak aldiz, iturritik abiatu eta espazioan zehar hedatzen dira; beraz hirudimentsionalak dira. Soinuaren uhinetan airea konprimatu egiten da uhinaren tontorrean eta bi tontorren artean aldiz, airearen dentsitatea txikiagoa izaten da. Uhin hauek gure belarrietara heltzen direnean, soinua entzuten dugu eta soinu horren tonua altuagoa irudituko zaigu uhinen maiztasuna zenbat eta handiago izan. Tonu musikalak maiztasun diferenteko uhinen adibide dira. DO zentralaren oinarrizko tonuak adibidez, 265 uhin/segundo maiztasuna du. Zein da beraz, bere uhin-luzera?. Edo gauza bera beste modu batera galdetuz, zein distantzia egongo litzateke bi tontorren artean, uhin horiek ikuskorrak balira?\nGaldera horri erantzuteko soinuaren abiadura zein den ezagutu beharko dugu aurrez: soinuaren abiadura airean 340 metro segundokoa da itsas mailan. Baineraren kasuan bezala, uhin-luzera aurkitzeko, abiaduraren eta maiztasunaren arteko zatiketa egingo dugu eta honela DO zentralaren oinarrizko tonuaren uhin-luzera 1,3 metro dela lortuko dugu.\nArgi ikuskorraren espektroa.\nBestalde, giza entzumena ez da soinuaren uhinak jasotzeko aparatu perfektua. Badira guk jaso ezin ditugun maiztasun txikiegiak (20 uhin segundoko baino txikiagoak) eta altuegiak (20.000 uhin segundoko baino altuagoak). Beraz gure entzumenak, oso ederki adaptatua egon arren, baditu bere mugak.\nArgiaren uhinak eta soinuarenak antzekoak dira. Biak dira hirudimentsionalak eta maiztasuna, luzera eta abiadura neur dakieke. Baina argiaren uhinek badute alderdi bitxi bat: ez dute inolako euskarririk behar hedatzeko. Eguzki eta izarretatik heltzen zaigun argia, espazioan zehar bidaia luzea egin ondoren heltzen da eta espazio horretan ez dago ezer. Espazio horretan, astronautek ezin diote elkarri entzun irratia erabiliz ez bada; baina elkar ikus dezakete inolako trabarik gabe.\nPertsonok ikus dezakegun argiaren frekuentzia, oso altua da: 600 bilioi uhin inguru heltzen dira gure begietara segundo bakar batean. Argi ikuskorraren uhin-luzera 0,00005 cm-koa da.\nMaiztasun desberdinetako soinu-uhinak tonu diferente bezala entzuten ditugula aipatu dugu lehentxeago. Antzeko zerbait gertatzen da argiarekin ere: maiztasun desberdinetako argi-uhinek kolore diferenteak sortzen dituzte. Argi gorriaren maiztasuna 460 bilioi uhin segundoko da; argi morearena aldiz, 710 da. Maiztasun bakoitzak kolore desberdina emango du.\nBaina giza ikusmena ere mugatua da. Maiztasun handiegi edo txikiegiko soinuak entzuten ez ditugun bezalaxe, badira ikusi ezin ditugun argi-maiztasunak; ikusi ezin ditugun koloreak alegia. Batzuek, guk ikus ditzakegun uhinek baino maiztasun handiagoa dute (gamma izpiek adibidez 100 trilioi uhin segundoko) eta beste batzuek txikiagoa (irrati-uhinek adibidez). Argiaren espektrua maiztasun altuenetatik hasi eta txikienetara igaroz, gamma izpiak, X izpiak, argi ultramorea, argi ikuskorra, argi infragorria eta irrati-uhinak topatuko ditugu. Uhin guzti hauek hutsean hedatzen dira eta bakoitza argi-mota desberdin bat da, argi ikuskor arrunta bezalaxe.\nArgi ikuskorra deitzen dena da pertsonok ikus dezakegun argi bakarra. Gure gorputzek irrati-uhinak edo X izpiak transmititu eta jasotzeko gaitasuna balute, distantzia luzetara komunikatzeko eta gauza guztiz txikiak miatzeko aukera izango genuke. Zergatik ez dute gure begiek norabide horretarantz eboluzionatu? Hori azaltzen saiatuko gara ondoren.\nEdozein materialek, maiztasun jakin batzuetako argia zurga dezake, baina ez bestetakoa. Substantzia bakoitzak bere zaletasun propioak ditu. Maiztasun batzuk, gamma izpiak adibidez, era guztietako materialek zurgatzen dituzte. Horren ondorioz, gamma argiak ezin ditu bidaia luzeak egin: objektu guztiek zurgatzen dute; baita aireak ere, eta beraz, metro batzuk ibili ondoren desagertu egiten da. Eguzkiak igortzen dituen gamma izpiek, ez dute Lurrera iristeko aukerarik; bidean topatzen duten atmosferan zurgatuak geratzen bait dira. Lurra beraz, guztiz iluna da gamma izpientzat.\nAntzeko zerbait gertatzen zaie X izpiei eta argi ultramore eta infragorriko maiztasun gehienei ere. Argi ikuskorra aldiz, askoz ere neurri txikiagoan zurgatzen dute material gehienek. Airea adibidez, gardena da gehienetan argi ikuskorrarentzat. "Smog" edo mota horretako kutsaduraren kasuan, airean dauden partikula txiki horiek argi ikuskorraren parte bat zurgatu eta beste bat isladatu egiten dute eta horregatik ikusten dugu koloredun airea horrelako kasuetan. Horixe da Bilbori kolore nabar ezaguna ematen dion fenomenoa.\nGuretzat baliagarri izango den argiak, nahitanahiezkoa du atmosferan zehar, absorbitua izan gabe, hedatu ahal izatea. Gamma izpiek erabilkortasun txikia dute, berehala zurgatuak izaten direlako. Eguzkiak igortzen duen energiaren proportzio handia, argi ikuskor motakoa da. Beraz, hau litzateke gure begiak argi honetara eta ez beste maiztasunetako argietara egokitzeko beste arrazoi bat.\nIkus dezagun orain koloreak zer diren. Argia edozein landare berdetara iristen denean, maiztasun gorri eta urdinak absorbituak geratzen dira, eta berdea aldiz isladatu egiten da. Horregatik iruditzen zaigu guri landare hori berdea dela.\nGrafikoak egin daitezke kolore bakoitzak isladatzen duen argi-proportzioa aztertuz. Argi gorria zurgatu eta urdina isladatzen duen edozein objektu, urdin izango da guretzat. Zerbait txuri ikusten dugu, kolore guztiak gutxi gorabehera neurri berean isladatzen dituenean. Baina esandako horrek kolore gris eta beltzerako ere balio du. Txuri eta beltzaren arteko diferentzia ez datza isladatzen den argi-maiztasunean; isladatzen den argi-proportzioan baizik.\nAstronautek espazioan elkar ikus dezakete, baina ez dute elkar entzuterik irrati bidez ez bada.\nEzagutzen dugun objekturik distiratsuena, elur eroriberria da dudarik gabe. Argiaren %75 besterik ez du isladatzen ordea. Beste muturrean balus edo tertziopelo beltza, adibidez, egongo litzateke; honek, erasotzen dion argiaren oso proportzio txikia besterik ez du isladatzen.\nBeraz, bi gauza txuria eta beltza bezain diferente direla esateak, ikuspuntu honetatik behintzat ez du zentzu handirik; txuria eta beltza gauza bera bait dira. Diferentzia, zurgatzen ez duten edo isladatzen duten argiaren proportzioan dago, eta ez kolorean.\nBizidunek gauza askotarako erabiltzen dituzte koloreak: eguzki-argia zurgatu eta fotosintesiaren bidez energia sortzeko, oiloek beren gurasoei ahoa non duten gogorarazteko, intsektuen atentzioa erakartzeko, ezkutatzeko etab. luzea. Guzti hau argiaren izaerari, izarren fisikari, airearen kimikari eta eboluzioaren prozesuari esker gauzatzen da.


Fuel-olioari eusten dion mineral bat ari dira ikertzen Asturiasko zientzialariak | Consumer\nFuel-olioari eusten dion mineral bat ari dira ikertzen Asturiasko zientzialariak\nBermikulitak hidrokarburoen konposatu aromatikoak ezabatzeko balioko luke.\nOviedoko Unibertsitateko zientzialari-talde batek ikerketa-proiektu batean lan egiten du vermiculita izeneko mineral batekin. Mineral hori, tratatu ondoren, “Prestige”-k eragindako isurketa kutsatzaile batean dauden konposatu aromatikoen eta azido oleikoaren %90 adsorba dezake -gainazalean atxikitzea-.\nProiektua garatzeko fasean dago, eta atzo aurkeztu zuen Celia Marcos geologoak, ikerketa zuzentzen duenak. Marcosek azaldu zuen mineral hori, “merkea eta oso ugaria”, erabiltzeak ez lukeela balioko “txapapotearen masa beltza, dagoeneko bitarteko fisikoen bidez jasotzen dena” kentzeko, baizik eta isuria itsasoko uretan uzten duen hidrokarburoaren gainerako osagaiak, horien gazitasunak kutsadura atxikitzeko ahalmena areagotzen baitu.\nBermikulitak mikaren antzeko itxura du, eta hainbat neurritan agertzen da, zentimetro batzuetatik milimetro gutxi batzuetara. Ikerketaren helburuak lortzeko, mineralari esfoliazio-prozesu bat aplikatzen zaio, eta, prozesu horretan, mila gradu berotzen da minutu gutxitan, eta horrek egitura aldatzen dio. Ondoren, bermikulita hidrofobizazio-prozesu baten eraginpean jartzen da, eta, ondorioz, ura uxatu egiten da. Ondorioz, gai kutsatzaileak bere azalean atxikitzeko ahalmen handiagoa du.\nBehar den mineralak “pikor-tamaina” izango luke, eta, Marcosen arabera, produktu horren aztarnategi handietan botatzen da. Eraikuntzan erabiltzen da, isolatzaile termiko eta akustiko ona baita, eta horrek kostua merkatuko luke deskontaminazio-prozesuetan (zeolitetan eta montmorillonitetan, esaterako) erabiltzen diren materialen aldean.\nfuel-eu mineral-eu polución-eu


Aizterri Dekorazioak irabazi du Azkoitiko Gabonetako erakusleiho lehiaketa - Urola Kostako Hitza : Urola Kostako Hitza\nAizterri Dekorazioak irabazi du Azkoitiko Gabonetako erakusleiho lehiaketa\nAtzo, ostirala, banatu zuten Azkoitiko Gabonetako erakusleiho lehiaketaren saria Etxebeltz jauregian, eta Aizterri Dekorazioa izan da aurtengo edizioko garailea. Bigarren saria, Iturria parafarmaziak eskuratu du; eta hirugarrena, Beatriz Pozo Dekorazioak.\nAzkoitian urtero lez egiten den Gabonetako erakusleiho lehiaketak badu irabazlea. Aizterri Dekorazioak jaso du sari nagusia, eta diploma eta dirusaria eraman zituen etxera irabazleak atzo, ostirala, Etxebeltz jauregian egin zen ekitaldian. Bigarren saria, Iturria parafarmaziarentzat izan da, eta sari horretaz gain, Facebookeko saria ere erdietsi du parafarmaziak, “atsegin dut” gehien hark lortu baititu sarean. Hirugarren saria, berriz, Beatriz Pozo Dekorazioak eskuratu du, eta Herritarren saria ere hark jaso du.\nGuztira, hamazazpi dendak parte hartu dute aurtengo lehiaketan, eta epaimahaiaren arabera aurtengo edizioan “sekulako maila” erakutsi dute parte-hartzaileek. Sari banaketa ekitaldian bildu ziren Azkoitiko Udaleko ordezkariak, Herrixen merkatari elkarteko arduradunak nahiz merkatariak.\nSari nagusiez zain, Herrixenek 50 euroko bonoa zozkatu du lehiaketan botoa eman duten herritar guztien artean, eta Maddi Martinezek eskuratu du saria. Horrez gain, merkatari elkarteak 20 otarre zozkatu ditu.\nHona hemen sari banaketako argazkiak:


Segura Historian Ardixarra\nSegurako hiribildua egun dagoen tokian eraikitzeko agindua, Alfontso X. Gaztelako erregeak eman zuen XIII. mendean, defentsarako plan estrategiko bat jarraituz.\nGarai hartan Gipuzkoa Nafarroako Erreinu izatetik Gaztelaren mende egotera pasatu zen. Borroka garaiak ziren eta San Adriango Bide Erreala babesteko helburua zuen hiribilduak, Nafarroarekiko mugan kokatua baitzegoen. Bide honek, hegoaldetik iparraldera zeharkatzen zuen Gipuzkoa kostaraino, eta merkataritzako hiribildu garrantzitsuenetariko batean bilakatu zen Segura XV. eta XVI. mendeetan.\n1996tik, oboide-itxura duen hirigunea, Multzo Monumental Historiko Artistiko izendaturik dago; berau osatzen duten arkitektura zibil eta erlijiosoek erdi aroko xarma ematen diotelarik.\nSegura herria, defentsarako herri izateko asmoz eraikia izateak ondorio garbiak ekarri zituen bere arkitekturan. Ezaugarri nagusienetako bat hiribildu osoa inguratuko zuen harresia litzateke, herriari morfologia kontuetan, almendra edo triangelu itxura eman ziolarik.\nHarresiarekin batera, honen osagarri, sarrera ateak leudeke; hiribildura sartu edo irten ahal izateko erabili beharrekoak. Guztira bost ate edo portal zeuden; goikoa edo Gaztelakoa, behekoa, Nafarroakoa, ate txikia eta Zeraingo portala. Gaur egun horietatik hiruk bertan jarraitzen dute.\nHarresiaren barneko zatia berriz, etxeak eraikitzeko orubea, hasiera batean zati berdintsuetan banatu zen; 8 metro zabal izaten zuen sail bakoitzak eta lurraren morfologiaren araberako sakontasuna. Lur- sail hauetako bakoitzean familia bat egokituko zelarik.\nUrteek aurrera egin ahala, mailaketa sozialak, presio demografikoak eta suteek eragindako kalteak tarteko, orubearen banaketa honek aldaketak jasan zituen: jauntxoek jauregiak eraiki zituzten (alboko orubeetan ere eraikiz) eta herri-xeheak berriz lur-sail txikiagoetan moldatu beharra izan zuen.\nHistoria guzti honen testigu, bisitariak gaur egun, 1996az geroztik multzo monumental izendatutako herri kaskoan artisau eta nekazarien etxeak eta jauntxoen jauregiak elkar harturik topatuko ditu.\nI. Ojanguren CC By-Sa\nSegura Erdi Aroan


Ederti dekorazio dendak irabazi du VI. Erakusleiho Lehiaketa - Uztarria (Azpeitia)\nEderti dekorazio dendak irabazi du VI. Erakusleiho Lehiaketa\nGaur eguerdian banatu dituzte Udalak eta Bertanek Gabonetako VI. Erakusleiho Lehiaketako sariak. Ederti dekorazio dendak irabazi du lehen saria, eta, horrenbestez, 600 euro jasoko dituzte haren jabeek. Bigarren saria, berriz, Sugoi Delicatessen dendak eskuratu du, eta 400 euroko diru saria irabazi dute saltokiko kideek. Hirugarren saria, berriz, Geu gizonen arropa dendak irabazi du (200 euro).\nBertaneko kide batek, udal ordezkari batek eta bi adituk osatu dute epaimahaia, eta honako ezaugarri hauek hartu dituzte kontuan erabakia hartzerakoan: konposizioa; modernitatea, berrikuntza, sormena eta originaltasuna; produktuen eta zerbitzuen integrazioa; argiztapena; eta koloreen konbinazioa.\nAurtengo edizioan 27 saltokik parte hartu dute lehiaketan, eta egitasmoaren antolatzaileak "gustura" agertu dira erantzunarekin. "Herritarrak erosketak bertako dendetan egitera animatzeko horrelako egitasmo txiki baina interesgarriak antolatzeko konpromisoa dugu", azaldu du Agustin Lizarralde Merkataritza eta Ekonomia zinegotziak. Hark eskerrak eman dizkie erakusleihoak "mimoz eta ilusioz" apaindu dituzten merkatari guztiei.


Arfonts - Wikipedia, entziklopedia askea.\nArfonts (okzitanieraz Arfonts, frantsesez eta ofizialki: Arfons) Okzitaniako udalerri bat da. Administratiboki Frantziako Tarn departamenduan dago, Okzitania eskualdean. 2013an 186 biztanle zituen.\n43° 25′ 47″ N, 2° 10′ 04″ E / 43.4297°N,2.1678°E / 43.4297; 2.1678Koordenatuak: 43° 25′ 47″ N, 2° 10′ 04″ E / 43.4297°N,2.1678°E / 43.4297; 2.1678\nLacombe, Laprade, Saissac, Dourgne, Escoussens, Massaguel, Sorèze eta Verdalle\n87 (%53) 81 (%49.4)\n2007an Arfons udalerrian erroldatutako biztanleak 186 ziren. Familiak 88 ziren, horien artean 44 pertsona bakarrekoak ziren (24 bakarrik bizi ziren gizonak eta 20 bakarrik bizi ziren emakumeak), 24 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 279 etxebizitza zeuden, 100 familiaren etxebizitza nagusia ziren, 174 bigarren erresidentzia ziren eta 5 hutsik zeuden. 271 etxeak ziren eta 5 apartamentuak ziren. 100 etxebizitza nagusietatik 71 bere jabearen bizilekua ziren, 21 alokairuan okupaturik zeuden eta 9 doan lagata zeuden; 1ek gela bat zuen, 3 etxek bi zituzten, 23 etxek hiru zituzten, 23 etxek lau zituzten eta 51 etxek bost zituzten. 53 etxek euren parking plaza propioa zuten azpian. 50 etxetan ibilgailu bat zegoen eta 35 etxetan bat baino gehiago zituzten.\nArfons udalerriko biztanleria-piramidea 2009an .\n2007an lan egiteko adina zuten pertsonak 128 ziren, horien artean 88 aktiboak ziren eta 40 inaktiboak ziren. 88 pertsona aktiboetatik 69 lanean zeuden (39 gizon eta 30 emakume) eta 19 langabezian zeuden (9 gizon eta 10 emakume). 40 pertsona inaktiboetatik 13 erretiraturik zeuden, 9 ikasten zeuden eta 18 "bestelako inaktibo" gisa sailkaturik zeuden.\n2009an Arfons udalerrian 96 unitate fiskal zeuden, 179 pertsonek osaturik. Pertsona bakoitzeko diru-sarrera fiskalaren mediana urteko 13.832 euro zen.\n2007an zeuden 12 komertzioetatik, 2 erauzte enpresak ziren, 3 eraikuntza enpresak ziren, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Arfons udalerrian 6 nekazaritza-ustiategi zeuden.\nLacombe (6,4 km)\nDourgne (6,4 km)\nSaint-Amancet (6,7 km)\nMassaguel (7,0 km)\nLaprade (7,5 km)\nLes Cammazes (7,5 km)\nSaissac (7,8 km)\nAzken aldaketa 13 otsaila 2021(e)an, 06:42(e)tan\nOrriaren azken aldaketa: 13 otsaila 2021, 06:42.


Lurre(z)ko ahizpen feminismo baten alde | by Por un feminismo de hermanas de tierra | Medium\nOhituratzat jo dugu eguna argitzean zerura begiratzea euri-seinaleen bila, lehorteak erraustutako lur batean. Zenbait tokitan antzigarra urtzen hasi da, errekak hazten dira; goroldioak azalak, harriak eta zuhaitzak biltzen ditu, eta gogorarazten digu bizitzak aurrera jarraitzen duela, gu ere hemen gaudela, lurraldearen parte garela.\nIPCCren azken txostenak berriz oroitarazi digu klima-aldaketaren aurrean zaurgarriak garela, eta erdizka ibiltzeak jada ez duela balio. Ezin dugu gelditasuna gehiago luzatu: bestela, pertsona guztientzat etorkizun bizigarri eta iraunkorra ziurta dezakeen aukera-leiho txiki eta iheskor hori galduko dugu.\nNegu udaberritiar honek ezin digu arreta galarazi larrialdi klimatikotik, gure lurrak pitzatzen dituen ur faltatik, gure lurraldea jazartzen eta gure landa-inguruneen bizimodu anitzak mehatxatzen dituzten makroproiektuetatik. Horregatik gaude hemen, ahotsa goratzen dugu, lurraldeari eusten diogu, gure arteko sareak ehuntzen ditugu etengabe, elkarri lagundu eta mehatxatzen gaituen eta erorarazi nahi gaituen guztia ikusaraziz. Elkarrekin ezbeharrei aurre egin eta estropezu guztiak gainditu ahal izango ditugu, alaitasunik eta enpatiarik gabe ez garelako ezer, eta ez garelako ezer izango.\nbeste martxo batez\ngure plazak eta kaleak bete ditugu berriro, beste gero bat posible dela aldarrikatu; berdintasun, aniztasun eta iraunkortasunezko etorkizuna. Gaur, denok batera, bertan bizitzen hasi nahi dugu: itxaropena inoiz ez galdu.\nPandemiak astintzen jarraitzen gaitu, baina guk saldoa izan eta aurrera egiten jakin dugu. Taldekatu eta buruak kideen gorputzen azpian babesten dituzten ardi horiek guztiek bezala. Ez dugu landa-ingurunea kolektiborik gabe pentsatzen: elkarren laguntza eta sostengurik gabe ezingo dugu aurrera egin.\nEz dugu landatartasun bakarti eta itxi horren parte izan nahi: inposatu nahi dena, erabiltzen dena, engainatzen duena eta gure amek eta amonek — zoritxarrez — bizi izan zuten desberdinkeria eta matxismoa erromantizatzen dituen nostalgia arriskutsu bati tinko oratzen diona. Ito egiten gaituena eta tradiziora eta amatasunera mugatu, ez duena nahi — eta ez zaiona interesatzen — gure landa-inguruneen aniztasunari eta errealitateari leiho bat irekitzea.\nFeminismoz, agroekologiaz, aniztasunez, baina baita memoriaz ere betetako landatartasun berriak behar ditugulako. Ziurgabetasunak zeharkatzen gaituen garai hauetan, garrantzitsua da nondik gatozen jakitea, etorkizun hobe batera eramango gaituzten zidorrak pentsatu eta imajinatzeko; beste ikaskuntza batzuetatik, nora joan gaitezkeen eta nora joan nahi dugun irakats diezaguketen bideak.\nHorregatik, pazientzia berberarekin, zain gaude beste urte batez intsusa loratu arte, malbek soroak gainezkatu arte, menda eta albakaren usaina arnasten dugun airera itzuli arte. Baita zuhaitzen fruituak eta lurreko barazkiak elkarrekin jasotzeko ere. Gure errezetak partekatuko ditugu berriz, akademiatik ez etortzeagatik hainbestetan arbuiatu zen ezagutza hori guztia ikusaraziko dugu. Gure aurreko hainbat emakumek erakutsi ziguten bezala, gure amonek bezala, jakintzen harila askatu eta hariak batuko ditugu, matazak berregingo ditugu; harrera egiten duen baina bere buruari ere galdegiten dion ehungailu baten parte izan ahalko gara, gu gatozen horien eta etorriko direnen arteko zubi-lana egingo duena.\nGaurko mehatxuak, neurri batean, betiko berberak dira, «aurrerapen» eta «oparotasun» hitzekin maskaratuak. Baina gu gure herrixketako etxeak bezalakoak gara, sendoak, paisaiaren beraren harriekin altxatuak, zuhaitzez eta lurrarekin izandako elkarrizketez eginak. Urtegiak, abandonuak eta erbestealdi behartuak gorabehera, haietako asko zutik mantentzen dira, buruan dirua eta ekoizpena baino ez dituen sistema hiper estraktibista baten grinaren lekuko, hitz berde eta berriztagarriak eskuak garbitzeko erabiltzea helburu duena; munduko inpunitate guztiarekin, lurralde osoan naturgune babestuak eta ingurumen-balio handikoak arriskuan jartzen dituzten makroproiektuak ugaritzea ahalbidetzeko. Eguzki-plaken eta parke eolikoen monolaborantzak, basamortu berdeak, lurraldearen, pertsonaren eta animaliaren arteko lotura hausten duten pabiloi intentsiboak. Gure lurrak eta edaten dugun ura kutsatzen dituzten industria-ustiapenak. Ez dugu nahi kutsatzen, prekarizatzen eta hiltzen duen industralizazio-sukar hau. Gure herriak posible egiten dituzten eta bertan bizi diren pertsona guztiak ahazten dituena, emakume migratzaileena bezalako kolektiboak ikusezin bihurtu eta ahuldu, oraindik lan eta bizi baldintza duinik gabeak. Hemen gaude ahotsa goratzeko, esateko borroka egingo dugula lur duin bat bermatzeko.\nez diogu zuhaitz izateari uzten. Gure artean sustraituta, gure ekintzekin eta hitzekin ere izan gaitezke sinbiosi, errizoma, baso. Elkarri lotuta, gaur manifestazioa egiten dugu, abestu, elkarri eskua eman, beldurrik gabe abiatu, beti aurrera. Sumendiaren ondorengo kanariar pinuaren berpiztean ikusten dugu, baita lehen algak hazten sumatzen dituzten itsas-koladetan. Laba eta errautsagatik ere, kimuak beti itzultzen dira.\nGaur inoiz baino gehiago, ahizpa ukrainar guztiengan pentsatzen dugu, baina baita hainbeste gatazka armatu ikusezinetan sufritzen dutenengan ere. Gaur emakume horiek borroka egiten dute, mugetara ihes egiten dute alabekin beste gero baten bila, beren jendea, sustraiak atzean utzita. Pantailetan ikusten dugun bitartean Ukrainan askok elurra biltzen dutela edan ahal izateko, batzuentzat badirudi kezka bakarra beren ekoizpen intentsiboetarako zerealaren prezioaren igoera dela. Halaber emakume horiek haziz betetzen dituzte soldadu errusiar batzuen patrikak, lurrak inoiz loratzeari utz ez diezaion, gerra, indarkeria, heriotzagatik.\nAhizpak, ez zaudete bakarrik.\nBeste urte batez, hemen jarraitzen dugu, hemen gaude. Pandemia, lehortea, sumendia, gerrak… badira ere. Hemen izena esaten dugu, hemen inoiz baino batuago sentitzen gara. Hemen aurpegia ematen dugu, gure beldurrak partekatzen ditugu, isiltasuna alde batera uzten dugu. Lurraldean bizitzeko modu asko daudela aldarrikatzen dugu, hitz egin, eraiki, zaindu eta abegi egiten duten landatartasun asko. Lurreko ahizpena den bat: feminismoz eta aniztasunez, agroekologiaz, memoriaz, interdependentziaz, itxaropenez eta alaitasunez betea.\nGuztion feminismo baten alde,\nLurre(z)ko ahizpen feminismo baten alde.\n* Ilustrazioa Mayte Alvaradorena da. Hemen deskargatu dezakezue.\n** (Manifestu hau Lucía López Marcok eta María Sánchezek idatzi zuten, Celsa Peitado, Blanca Casares, Patricia Dopazo, Julia Alvarez, Karina Rocha eta Elena Medelen aholku eta ekarriei esker. Baita zuen ekarpenak helarazi dituzuen hainbati esker ere.)


Pazientzia eta su-motelean | Iritzia | Berria\nZuriñe Rodriguez Lara - Kazetaria eta Sudergintza kooperatibako kidea\nAurreko larunbatean udal gobernuen eraketa izan genuen, kolore eta umore aldaketadun gertakizuna euskal ezkerraren zati batentzat, bereziki. Sorpresa gutxi batzuk kenduta —Samaniegoren kasua Araban edota Eguesibarko Udala Nafarroan— emandako haserreak ez dira eratorri gobernuen eraketen aritmetikatik, baizik eta jendeak zituen itxaropenenetatik eta desioetatik.\nEgonkortasunaren lelopean joan den astean EAEn iragarritako akordioak (EAJ-PSE) Alonsotegiko, Plentziako eta Bermeoko hainbat bizilagunen gaitzidura piztu dute. Izan ere, jeltzaleen lehorreratzeak harriduraz hartu ditu asko eta asko, Pasaian eta Andoainen sozialistekin gertatu den bezala. Egonkortasunaren aitzakia berdin honek, alabaina, ezkerreko gobernua eratzeko balio izan du Bartzelonaren kasuan, ezker espainolarentzat ez baita politikoki zuzena independentismoarekiko fobiaz hitz egitea. Argi geratu da, beraz, gobernu eraketa legeak aurreikusten eta arautzen duen bezala jazo arren, emaitzak ulergaitzak izan daitezkeela sarri, batez ere, egoera nazionala tokian tokikoarekin kontraesanean sartzen den horietan, Colauk Vallsen bozak onartu izana kasu.\nGobernatzeko aukerak bideraezinak izan direnetan, Nafarroan ikusi dugun bezala, joerak bi izan dira: abstentzioa edo norbaitek bere burua bozkatzea. Lizarrako, Tuterako eta Barañaingo kasuak izan dira horiek, eta haserre handia pitzarazi dute. Iruñean edo Gasteizen, ordea, larunbatean frustrazioa sumatu zen. Lehenengoan ezingo delako aldaketaren gobernua errepikatu eta bigarrenean ez delako aldaketarik emango.\nEspainiako Estatura begiratuta, antzerakoa gertatu da Madrilen eta Zaragozan, historikoki eskuinarenak izan diren erakundeak haien eskuetara bueltatu baitira. Cadizez gainera, haratara, non ezkerrak berriz irabazi duen, Estatuan zein Hego Euskal Herrian eskuinak botere erakundetuaren kontrola berreskuratu duela esan daiteke. Astindura sozialaz gainera, ezer berririk ez.\nMaiatzaren 26an bezala, larunbatean ere, guztia galdua zegoela iruditu izan zuen toki askotan. Gauzak okerrera egingo zutela zekitenen artean ezkortasuna orokortu zen, eskuinaren gobernuen pean bizi izan direnek ondo ezagutzen baitituzte politika publiko kontserbadoreek komunitateetan eta eguneko bizitzetan eragiten dituzten ondorio material larriak. Yolanda Barcinaren, Ana Botellaren eta Javier Marotoren oroitzapenak ez dira urrun geratzen.\nNahiz eta Madrilen, Iruñean edo Zaragozan 2015ean ezkerrak irabazi, eskuinak botere erakundetua berreskuratu du oraingoan. Horrek, hala ere, ez du esan nahi gaurko gizartea aurreko legegintzaldian baino eskuinerago dagoenik, baizik eta polarizazio ideologikoak bere horretan jarraitzen duela eta gobernu eraketen aritmetikak eskuina hobetsi duela oraingoan. Gasteizko kasua apartekoa da, ezkerrak mugiezina zen PP bat kanporatzea lortu zuelako, eta horrekin, etorkizunari begira, ezkerreko gobernu posible baterako itxaropena ireki zuelako. Honetan, ordea, ez da posible izan.\n2015eko emaitzek tradizionalki eskuinaren gotorlekuak izandako horien eraldaketa erakutsi zuten, aurrera begira eta epe luzetara, euskal periferien paradigma eta errelato aldaketa ekar lezakeena. Horrez gain, oraingo hauteskundeetako emaitzek erakusten dute ez dela ezkerreko botorik galdu, hau da, ez dela zigor botorik egon. Argi izan behar dugu, beraz, eraldaketa politikoak hauteskunde zikloak bainoharatago doazela beti. Aldaketa politikoak mantsoak dira, eta frustrazioa kudeatzen ikasi beharko dugu. Aktibismoa, epe luzerako estrategiak eta auzoetako herrigintza antidoto egokia izan daitezke honetarako.\nEz dezagun ahatz fatxak ez direla goizetik gauera desagertzen, botorako eskubidea daukate eta ez dira gutxi. Opusek Iruñeko bizkarrezurra izaten jarraitzen du, eta PPko gizon gasteiztarrek orain Batzokian poteatzen dute. Hauteskunde hauetan eskuinak askoz ere antolatuago dagoela erakutsi du. Bada ordua, hortaz, ezkerra guztiz berrantolatzeko. Hurrengoa tokatzen zaigu: mobilizazio handia lortzea, akordio egonkorrak egitea, Errenteria edo Durango kasurako, eta ezkerraren ohiko zatiketa gainditzea Madrilgo lehia honen adibidea da. Bartzelonakoa beste gauza bat da, han alternatiba posibletzat geneukan ezkerraren eta batasun espainola helburu duen ezker espainolaren arteko aliantza jazo da. Hori kontuan izan beharko dugu ezkerreko aliantzak egiterakoan Euskal Herrian.\nEz da munduaren amaiera. Ez da lehen aldia eskuinak erakundeak bereganatzen dituena, gurekin darama bizitza osoa. Horrek gutxik duten besteko pazientzia eskatzen du, eta errealitatearen analisi onak eta epe luzerarako estrategiak egiteko ordua ailegatu da.


Igor Meltxor: "Oasi hau zertan den jasoko dugu 'EUstelkeria' liburu berrian" - etzi.pm\nHasiera/Jendartea, Politika/Igor Meltxor: “Oasi hau zertan den jasoko dugu ‘EUstelkeria’ liburu berrian”\nIgor Meltxor: “Oasi hau zertan den jasoko dugu ‘EUstelkeria’ liburu berrian”\nEtzi eta Pitz (VIII): Igor Meltxor.\nZientzia politiketan lizentziatua eta komertzial lanetan aritutakoa, azkeneko urteetan kazetari kanaia bilakatu da Igor Meltxor (Ortuella, Bizkaia, 1978). Hiru liburutan ari da orain lanean: bata ustelkeriaren ingurukoa Tasio marrazkilariarekin elkarlanean, bestea Gipuzkoako errauste plantarekin lotutakoa, eta hirugarrena Cabacas auziaren gainekoa. Ikerketa kazetaritza egiten jarraitzeko gogoz dago, “bataila emateko gogoz”.\nNongoak dira zure gurasoak?\nAita Salamancakoa da eta ama Extremadurakoa. Haurrak zirela etorri ziren Meatzaldera bizitzera, eta ez ziren itzuli. Bizitza osoa egin dute Ortuellan. Denok gara Meatzaldekoak.\nNola azalduko zenioke kazetaritzan hasten den gazte bati nor den Pepe Rei?\nHitzaldietan nabaritu dut gazte askok ez dakitela nor den Pepe Rei. Niretzat ikerketa-kazetari konprometitua izan zen, eta hark bazekien nola ikertu behar ziren politika munduko estoldak eta ustelkeria. Pepe Reik traba nabarmena egiten zien Euskal Herriko zein Espainiako eliteei. Jazartua izan zen, eta makina bat aldiz espetxeratu zuten. Rei gogoratu beharreko kazetaria da, eta egin zuen lana goraipatzekoa. Estoldak agerian uzteko egin zuen lana ezin da ahaztu.\nNola dago orain?\nLaguntza behar du eguneroko bizitza egiteko. Gurpildun aulkian dago, eta ez dago idazteko moduan.\nUztailean hogei urte bete ziren Egin itxi zutenetik. Zer sentsazio sorrarazten dizkizu efemeride horrek?\n20 urte neuzkan itxi zutenean, eta amorrua sentitu nuen bere garaian. Jose Maria Aznarren esaldi hura oroitzen dut: “Uste zuten ez ginela ausartuko”. Ostean gauza gehiago ikusi genituen. Adierazpen askatasunaren aurkako eraso oso handia izan zen hura. Iñigo Iruinen elkarrizketa batean irakurri berri dut estatu erabaki bat izan zela, garzonada bat baino gehiago. 1998ko uztaileko itxieraz gain, gogoratu behar da EAJren aldetik aurretik erasoak egon zirela egunkariaren aurka. Juan Maria Atutxak esana zuen Egin erostea “amonaleko 40 gramo erostea” zela. Itxieraren aurretik, lan zikina egon zen kazetaren aurka. Euskaldunon Egunkaria-ren itxiera baino urte batzuk lehenago, era berean, Joseba Egibarrek esan zuen egunkaria KASek kontrolatzen zuela.\nHainbat liburu argitaratu dituzu azkeneko urteetan. Haietako batean ondo jasoak daude zein diren De Miguel auziko inputatuak. Nor da Alfredo de Miguel? Askok ez dakite, ezta?\nIntentzio bat du Alfredo de Miguel nor den ez jakite horrek. Komunikabideetan ez da gehiegi azaleratu bere auzia zertan izan den. Ezkutaketa bat egon da. Klientelismo trama bat dago atzean, eta kontuan hartu behar da Alfredo de Migueli 54 urteko espetxe zigorra eskatzen diotela. Zerbait gertatuko zen. Klientelismo sareak ondo agerian gelditzen dira auzian. De Miguel 2007. urtean Arabako diputatu forala zen, urbanismokoa. EAJk babestu egin zuen amaieraraino. Joseba Egibarren lagun mina zen, De Miguelen abokatua Egibarren iloba da… Hau ez da kasu isolatu bat. Inplikatu askoren emazteak testaferro gisa agertzen dira. Praktika mafiosoak daudela esango nuke. De Miguelek Ainhoa Alberdi enpresariari honako esaldia esan zion, obra batzuk likidatzerakoan: “Jakingo duzu kaja-tik pasatu behar duzula, ezta”. Horrelako mezuak Arabako foru aldundiko posta elektronikotik bidaltzen ziren. Bidegi auzian ere ikusi genuen Gipuzkoako Diputazioko helbide elektronikotatik tankerako mezuak bidaltzen zirela. De Miguelena adibide ona da EAJren egiteko moduak erakusteko.\nUrtarrilean hasi zen De Miguel auziaren epaiketa. Komunikabideetan orduan izan zuen tarterik, baina gaur egun ez al dago isiltasuna gaiarekin?\nIsiltasuna dago, bai. David Fernandezek aspaldi esan zuen ustelkeria baino okerragoa inpunitate sentsazioa dela. Epaiketaren lehen bi egunetan agertu zen auzia hedabideetan, baina ikusita zer jende dagoen inplikatuta ez luke hala behar. EAJren beste zortzi kargu daude inputatuta. Alkateak eta diputatuak daude. Etsigarria da ikustea zer gertatzen ari den. Antzeko ustelkeria auziak telebista kateetako saioak zabaltzeko erabili izan dituzte, baina kasu honetan ez dago halakorik. Asmo jakina dago hor.\nEl oasis vasco izena du zure liburu batek. Zenbaitek diote Euskal Autonomia Erkidegoa oasi bat dela.\nZenbaiti oso ondo etortzen zaie pentsatzea EAE oasi bat dela. Batzuentzat oasi bat da, gainera. Klientelismo sarean milaka pertsona daude sartuta. Eroso bizi dira, familian soldata on bat dute guztiek. “Non ez da halakorik gertatzen?”, esan ohi dute. Hori da asko konfort egoera batean daudelako. Horrela pentsatzen duten batzuekin ere harritu ginateke. Meatzaldean, bizi naizen tokian, EAJk 40 urte daramatza agintean, eta cortijo-ko kudeaketa bat da. Jendeak ez du beste kudeaketarik ezagutu, gainera.\nMadrildik EAJren ustelkeria auziak zabaldu ez daitezen, akordioak al daude PPren eta EAJren artean?\nBai, argi eta garbi. Oroitzen dut duela lau urte PPko Iñaki Oiartzabalek prentsaurreko batean zalantzak plazaratu zituen EAJren finantzaketaren eta batzokien inguruan. Galdetu zuen ea EAJk nola ordaindu dituen bere egoitzak. Aitor Estebanek erantzun zuen epaiketara eramango zutela Oiartzabal, eta gero PPko beste inork ez zuen ezer esan. Salaketarik ez zen egon. Akordioak egon ziren EAJren eta PPren gero. Bidegi auzian ere PP hasieran ikerketa batzorde bat sortzearen alde azaldu zen, baina handik gutxira ezerezean utzi zuten gaia.\nBidegi auziaz liburu bat idatzi zenuen. Labur-labur, zer gertatu zen?\nGipuzkoako Diputazioan Bildu sartu eta urte eta erdira, egiteko modu batzuk aurkitu zituen. Bidegitik eta diputaziotik eraikuntza arloko enpresariei mezuak bidaltzen zizkieten, adieraziz likidazioak nola egin behar ziren. Bidegi auzian, 30 milioi euro desagertu ziren egin gabeko lanetan. Hori izan zen ikertu ahal izan zenaren izebergaren punta. Epaileak bost urteko luzapena eskatu du, ikertzen jarraitzeko. Praktika mafiosoak egon izan dira Gipuzkoan.\nAzpiegituretan kontu aipagarriak daude Euskal Herrian. Bizkaiko Supersur errepideaz zer esango zenuke?\nSuperzor deitzen diogu guk. 2035. urtera arte dugu zorra, eta luzapen bat egin behar dute orain, gainera. Errepide horren kostua 900 milioi eurokoa izan zen, kostuak hasieran baino gehiago izan ziren. Hitzaldi batzuetan, baten batek esaten du ea ez dugun ezer egitea nahi edota astoarekin joan nahi dugun. Baina ez da hori kontua. Bizkaian erakusketa azoka bat beharko zen, baina BEC moduko bat beharrezkoa al zen? Lau urtean behin betetzen da. Supersurrek, berriz, ez die beharrei erantzuten. 8-9 kilometro dira, 900 milioi eurotan. Ekologikoki ere eraso handia izan zen. Eta ez du inork erabiltzen. Zulo beltz bat da. EAJ alderdiaren inguruko enpresek negozio ona egin zuten, hori bai. Adibidetzat jarri ohi dut Castelloko aireportua [ez zen inoiz erabili] 150 milioi euro izan zirela, eta horrenbestez, Supersur Castelloko sei aireportu dira. Han ez zeuden hegazkinik, eta hemen autorik ere ez. Astakeri handiak egin dira hemen.\nAbiadura handiko trenari dagokionez, inoiz izango al da errentagarria?\nBai, dagoeneko errentagarria da, baina gutxi batzuentzat: betiko enpresarientzat. Zazpi pertsona hil dira lanetan, eta horiek ez dira interesekoak inorentzat. Esklabu baldintzetan ari dira langileak bertan lanean. Xabier Arzalluzek bere memorietan kontatu zuen AHTaren inguruan bilera bat izan zuela aspaldi. Bilera hartan, galdetu zuen ea sozialistek zenbat atera zuten Madril-Sevilla bideko trenean. RENFEtik esan zioten sei milioi euro tren bakoitzagatik. Biderkatu hori hogei trenekin. AHTko lanak enpresekin banatu behar zituenean, enpresariei esan zieten zita etxe bat bezala zela kontua: lehenbizi ordaindu, eta gero kontsumitu. Gutxienez %6ko komisioa ordaindu zuten enpresari haiek. Egun lanen kostua %23 ari da handitzen, eta ikusiko dugu zenbatetan aterako den trena.\nKataluniaz hitz egin dezagun. Gabriel Rufian ERCko diputatuarekin liburu bat atera duzu aurten. Zer nabarmenduko zenuke Rufianen diskurtsoetatik eta komunikazio gaitasunetik?\nTipo berezia, oso arrunta, oso majoa. Ikusten duzuena da, edo hobeto. Jendearekin konektatzen asmatzen du. Diskurtso ulerterrazak ditu eta gizartearekin konektatzen du. Kontraesanak izan ditzake, eta baditu. Eta populista dela irudi dezake une batzuetan. Baina daukan jokabidea eta esaten dituenak aintzat hartzekoak dira. Zenbait gai modu didaktikoan plazaratu ditu. Euskal Herrian bera moduko bat beharko genuke. Freskotasuna transmititzen du, eta zuzena da.\nRufianen estilotik aparte, zer dugu Euskal Herrian Kataluniatik ikasteko?\nKatalunian bertan aitortu dute askok ez dutela zuzenean ezagutu gurean gertatu dena. Edonola ere, badaude gauzak ikasteko. Prozesua han behetik hasi da, kaletik. Katalunian ere urte luzez klientelismo sareak izan dituzte, Jordi Pujolen garaian bereziki. Eta bestetik, azkenaldian herri sareak egon dira auzoetan eta herrietan: auzolana. Eta tsunami bat eratu dute erabakitzeko eskubidearen alde. Jendeak kaleko dinamiken inguruan hitz egiten dizu, demokraziaz, herri bat irabazteaz. Urriaren 1eko erreferenduma iritsi zen, jende askoren kontzientziazioaren ostean. Milaka eta milaka pertsona atera ziren kalera bozkatzera, jipoituak izateko arriskuarekin. Jende horrek argi zuen erabakitzea zela kontua. Halakoak ikasi behar ditugu. Hau ez da unionisten eta independentisten arteko kontua, baizik eta faxistak daude eta demokratak daude. Katalunian argi dute ez diotela utziko kalera ateratzeari.\nEuskal Herrian zer behar da horrelako prozesu independentista bat izateko eta gure Urriaren 1a izateko?\nLehen gauza: gogoak. Euskal Herrian dibertsitate handia dago, eta gogoak ez dira igualak toki guztietan. Estatuari bigarren fronte bat ireki beharko genioke, eta luzatzen ari gara hori egin gabe. Berandu goaz. Baina gauden bezala gaude. Anbizioa eta batasuna behar ditugu. Abertzaletasunak erretratatu egin behar du, ez baitago aitzakiarik. Aliantzak artikulatu behar dira, baina ez alderdi politikoen arloan. Aliantzak arlo sindikalean, erabakitzeko eskubidearen alde, presoen eskubideen alde, gutun sozialean, pentsioetan… Muskulua hartu behar da, borondateak josi. Gainbeheran dagoen estatu horren aurka azaldu behar dugu. Ez dago baimena eskatu beharrik libre izateko, eta ez da barkamena eskatu behar horretarako. Jendeak konfort egoeratik atera behar du, abertzaletasunaren familia guztietako jendeak. Beste fase batean egon beharko genuke orain.\nZure liburuetan eta testuetan kritikarik ez da egoten ezker abertzalearekiko, baina egongo da zer kritikatua, ezta?\nBai. Baina kontuan izan behar da hedabideen %95 ezker abertzalea astintzen aritu direla 40 urtez. Eta ideologikoki ez naiz hedabide horien aliatu bihurtuko. Baina esan dezaket askotan ezker abertzaleak, konplexutasunaren egoerarengatik, ez duela pedagogia nahikoa egin gai batzuetan. Baliabideak ere falta izan dira, errepresioaren eraginez. Ustelkeriaren kontuan, ezker abertzalea kritikatu nahiko nuke ahulegi jokatu duelako euskal oasiko ustelkeriaren aurka. Konplexuak kendu behar dira euskal eliteak kritikatzeko. Zuzenagoa izan beharko litzateke. Egon daitezke dinamika batzuk ezker abertzalearen eta EAJren artean erabakitzeko eskubidearen alde, eta zenbaitek EAJren kudeaketa ez dute kritikatu nahiko. Baina hori akats larria da. Adibide ona da Katalunian gertatu zena: prozesu independentista pil-pilean zegoela, Kataluniako Parlamentuan ikerketa batzorde bat zegoen CIUren ustelkeriaren inguruan. David Fernandez (CUP) zen batzorde horretako presidentea, eta inork ez zuen esan hori guztia bateragarria ez zenik. Ezin dugu beste alde batera begiratu. Alderdiek ezin dute halakorik egin.\nPrestatzen ari zaren liburuen artean, Gipuzkoako errausgailuaren kontratuak ikertzen ari zara. Nola laburbilduko zenuke Ainhoa Intxaurrandietarekin eta Iñaki Errazkinekin gertatzen ari dena?\nBi pertsonen bizitzak hipotekatu nahi dituzte, eta ea ez duten lortzen. Bi pertsona horiek herriaren agindua bete zuten, 2011n Bilduk hauteskundeak Gipuzkoan irabazi zituenean. Errausgailua eraikitzeko kontratuak etetea egokitu zitzaien biei, eta orain 46 milioi euro ordaintzea eskatzen dizkiete. Hori guztia oharrarazpen bat da: “Dena ondo joango da, gure negozioetan sartzen ez zareten bitartean, gure azpiegituren eraikuntzetan sartzen ez zareten bitartean”. Errausgailuaren inguruan zegoen mafia guztiaz idazten ari gara Intxaurrandieta eta biok. Durangoko Azokarako egongo da liburua. Bidegirekin ere antzekoa gertatu zen, eta Larraitz Ugarte eta Martin Garitano mehatxatu zituzten.\nJende askori min egiten dio errausgailuaren kontratuak sinatzen direnean, EAJko arduradunek eta bankuetakoek luxuzko jatetxeetan egiten dituztela otorduak diru publikoarekin. Angulak jaten. Prekarietatean eta langabezian dagoen jendearentzat ez al da gogorra hori?\nBai, hori harrokeria da. Bazkaldu, eta gero afaldu egin zuten. Urte askotan egin dute hori. Eta mespretxua adierazten du. Klase ahulenekiko mespretxua. Gizartearekiko mespretxu handia dute. EAJk Donostiako Aiete auzoan egoitza bat du, bunker bat, eta hortik diseinatzen dute kudeaketa aspaldidanik. Talaia perfektu bat da, eta boteretsu sentitzen dira, goitik begiratzen dute herria.\nTasio marrazkilariarekin ari zara liburu bat prestatzen. Nolakoa izango da?\nEUstelkeria izena izango du. Euskal Herriko hainbat ustelkeria auzi agertuko dira, tragaperren auzitik hasita. Oasi hau zertan izan den gogoratuko dugu. Eta pedagogikoa izan dadin, testu gutxi izango du eta marrazki asko. Durangon izango dugu salgai.\nCabacas auzia ere ikertzen zabiltza, ezta?\nBai, urrian hasiko da epaiketa, eta zer gertatzen den jasoko dugu liburuan. Otsailerako prest izatea espero dugu. Sufrimendu handia eragin die auziak Iñigo Cabacasen senideei eta lagunei.\nEtzi.pm aurrera begira jartzen denez, nola ikusten duzu Euskal Herria hamar urte barru?\nGustatuko litzaidake prozesu ireki bat egotea, gure euskal errepublika independentea eraikitzeko. Bidea luzea izango da. Baina zutabe egonkorragoak izango ditugula espero dut, erabakitzeko eskubidea gauzatzeko. Horretan egongo gara, eta bidea egonkortzen.\nKazetaritzaren ikuspuntutik, ikerketa kazetaritza egiteko gogoz zaude etorkizunari begira?\nBai, bai. Ikertu, liburuak idatzi, hitzaldiak eman. Zaila da, denbora asko behar duzu, baina pozik nago. Nire bizitza aldatu nuen, eta konbentzituta nago egiten ari naizen honetan. Memoriaz ere aritu nahi dut. Gertatu dena jendeak ulertzea nahiko nuke. Bataila emateko gogoz nago.\nHamar urte barru elkarrizketa errepikatzen badugu, non egin nahiko zenuke?\nMeatzaldean egingo genuke. Periko Solabarria gogoratuko genuke, Arboledara igoko ginateke, eta babarrun batzuk jango genituzke gero.\nEtiketak:igor meltxor oasis vasco


FAGUS Alkiza – Hernio-Gazumeko Interpretazio Zentroa / Centro de Intepretación de Hernio-Gazume\nEgilea: Fagus Kategoria: Kategoria gabe\nAlkiza Hernio mendiaren magalean dagoen herri txiki bezain ederra da. Herriko plazatik bertatik paraje ikusgarriez goza dezakegu noranahi begiratzen dugula…\nZer da FAGUS Alkiza\nFagus Alkiza Interpretazio Zentroa Hernio-Gazume KBEaren erakusleiho izateaz gain, herritarren, baserritarren, naturazaleen, artisten, mendizaleen hausnarketa-gune eta topagunea da. Gainera, zentroak urtean zehar hainbat ekitaldi antolatzen ditu, besteak beste: hitzaldiak, eskoletako umeekin mendi-irteera (Itxuraingo bira), tailerrak…\nGizakia, iraganetik eta etengabe ari da bere ingurua eraldatzen. Zentzu honetan, Alkizako baserritarrek iraganean egindako lanek, hein handi batean bermatu dute egun begi bistan dugun paisaia paregabe hau izatea.\nFagus Alkizan hainbat kultur ekitaldi eta sustapen ekintza egin ohi ditugu. Bai artea eta gizakiak naturan egiten duen partehartzea ezagutzera emateko bai jarduera berriak sortzeko ere.\nAlkizako Udalak, herriko eragileekin elkarlanean, artistek hausnartu, sortu eta esperientziak partekatzeko beka bat sortu zuen 2018an: SORMENAREN KABIA BEKA. Esperientzia horretatik datoz Sormenaren Kabia Egonaldiak.\n2.158 ha-ko azalera eta kareharrizko erliebe karstikoa duen mendigune honek balio handiko paisaia-multzoak ditu.\nPaisaia horietan mehatxatutako fauna espezieak bizi dira: hildako egurrean bizi diren intsektu deskonposatzaileak, kiropteroak (saguzarrak) eta hegazti harrapariak (sai arrea eta sai zuria).\nAlkiza, Gipuzkoaren bihotzean kokaturik dagoen herri txikia da. Donostiatik gertu, baina, hiriko zurrunbilotik urrun, herri bizi eta lasaia da. Hernioren magalean, bertako naturaz, jendarteaz eta kulturaz gozatzeko aukera paregabea eskaintzen du Alkizak.\nInterpretazio zentruari lotutako eta antolatzen diren ekitaldiei buruzko txioak…\nFAGUS Alkiza bisita daitekeen espazio bat da. Bakarka, taldean edota ikastetxearen bitartez sar daiteke. Bisita gidatuak ere eskaintzen dira. Hauei denei buruz gehiago jakiteko, horretarako prestatu dugun atala ikus dezakezue.


Historian eta geografian bidaia, Urola eskualdea ezagutzeko - Gipuzkoako Hitza\nHistorian eta geografian bidaia, Urola eskualdea ezagutzeko\n2016, ekainak 10 gipuzkoa 570\nAzpeitiko Loiola auzoko santutegia eta Burdinbidearen Euskal Museoa; Zestoako Lili jauregia eta Ekainberri museoa; eta Zumaiako Algorri Natur Baliabideen Interpretazio Zentroa. Horiek biltzen ditu Bost geltoki historian eskaintza turistikoak. Geltokiak desberdinak dira, eskaintzari eta bisitariei dagokienez. Hala dio Jexux Mujikak, Iraurgi Berritzen garapen agentziako Turismo teknikariak (Azpeitia, 1970): “Bost produktuak batera aurkeztuta, bisitari bera joan daiteke batera eta bestera. Ziur Loiolara bere kasa datorren bisitaria ez dela Lilira iritsiko; baina eskaintza osoa aurkeztuta, igual bai. Eskualdeko herrien artean sinergiak bilatu ditugu bisitari fluxua mugitzeko”.\nBost geltoki historian produktua ez da berria; 2010. urteaz geroztik ari da Iraurgi Berritzen, Urola Turismo markaren bidez, produktua eskaintzen. Mujikak dioenez, ordea, eskaintza “berritu beharra” zegoen, eta familiei bideratzea erabaki dute. “Orain arte erantzun oso ona izan du produktuak, baina ohartu ginen bere gorenera iritsi zela eta salmentak beheraka zihoazela. Egunero ibili behar da eskaintza berritzen; ez turismo alorrean soilik”.\nHainbat arrazoirengatik jarri dute martxan Familia Plana. “Garrantzitsua da produktuak segmentatuta eta nitxo desberdinak fokalizatuta eskaintzea. Turismo bulegoetara familia ugari iristen da umeekin zer egin dezaketen galdezka, eta ohartu gara zehazki familientzako eskaintza falta zitzaigula, nahiz eta badugun horiei zer eskaini”.\nEgitasmoaren sustatzaileek haurrentzako eskuorriak kaleratu dituzte. Bost geltokietako bat bisitatzean, eskuorrian zigilua egingo diete bisitariei, eta, gainera, toki bakoitzerako hainbat jolas eta asmakizun jasoko dituzte liburuxketan. 12 urtetik beherako umeek lehen geltokiko bisita soilik ordaindu beharko dute; gainerako lau bisitak doan egin ahal izango dituzte.\nAzpeitiko, Zestoako eta Zumaiako bost toki turistikok osatzen dute Bost geltoki historian, eta asteburu batean egiteko bisita “gehitxo” izan daitezkeela jakitun da Mujika. Hala eta guztiz, hori ez dute “desabantaila” moduan ikusten: “Bisitaria berriz bueltatzea nahi dugu, motibazioa sortzea itzultzeko”.\nProduktua, batez ere, barne turismoari begira osatu zutela dio Mujikak. “Horiek dute opor garaitik kanpo etortzeko aukera. Izan ere, bisitaria Kataluniatik edo Madrildik badator, hiru egun-edo pasatuko ditu, eta ez da itzuliko denboraldi batean. Barakaldotik badator, berriz, itzul daiteke sei hilabeteren barruan. Hori sustatu nahi dugu”. Bisitarien leialtasuna saritzeko, zozketa bat ere jarri dute martxan: edozein geltokitan argazkia atera eta 5geltoki@urolaturismo.eus helbidera bidaltzen dutenen artean Urola eskualdean asteburupasa bat zozkatuko dute parte hartzaileen artean, urtearen bukaeran.\nAlgorri zentroa. Zumaian dago Natur Baliabideen Interpretazio Zentroa. Irailetik ekainera asteartetik ostiralera izaten da zabalik, 10:00etatik 13:30era eta 16:00etatik 18:30era. Larunbatetan, berriz, 10:00etatik 13:30era eta 16:00etatik 19:30era. Igandeetan eta jaiegunetan, 10:00etatik 13:30era. Uztailean eta abuztuan, 10:00etatik 13:30era eta 16:00etatik 19:30era. Urtarrilean, otsailean nahiz abenduko\nastelehenetan, astearteetan eta asteazkenetan itxita egoten da.\nEkainberri museoa. Ekaingo kobaren erreplika Sastarrain bailaran dago, Zestoako udalerrian. Asteartetik ostiralera 10:00etatik 18:00etara egoten da irekita. Asteburuetan, udan eta jaiegunetan, berriz, 10:00etatik 19:00etara. Aurrez erreserba egin behar da, eta sarrerak Zestoako Informazio Gunean jaso.\nLili jauregia. Lilitarren ohorea antzerki obraz goza daiteke Zestoako jauregian. Ekainean eta uztailean, asteartetik larunbatera, 11:30ean, 12:30ean, 16:30ean eta 17:30ean izaten dira emanaldiak. Igandeetan, berriz, 11:30ean eta 12:30ean. Irailetik ekainera, zapatuetan, 11:30ean, 12:30ean, 16:30ean eta 17:30ean. Igandeetan, 11:30ean eta 12:30ean izan ohi dira emanaldiak. Aurrez erreserba egin behar da, eta sarrerak Zestoako Informazio Gunean jaso behar dira.\nLoiolako santutegia. Azpeitiko Loiola auzoan dago San Ignazioren omenez eraikitako santutegia. Haren barruan ikus daiteke San Ignazio bizi izan zen etxea. Goizetan 10:00etatik 12:45era, eta arratsaldetan 15:30etik 18:30era egoten da irekita.\nBurdinbidearen Euskal Museoa. Azpeitiko Julian Elorza etorbidean dago trenaren museoa. Asteartetik ostiralera, 10:30etik 13:30era eta 16:00etatik 18:30era izaten da irekia. Zapatuetan, berriz,10:30etik 14:00etara eta 16:00etatik 19:30era. Lurrun trenean Lasaora joan-etorria egiteko aukera eskaintzen du museoak asteburuetan. Larunbatetan bi buelta egiten ditu: 12:30ean eta 18:00etan abiatuta. Igandeetan eta jaiegunetan, berriz, 12:30ean egiten du joan-etorria. Museoko kideek lurrun trena abiatzeko ordua baino ordubete lehenago bertaratzea gomendatzen dute.\nAsteko Gaiak 168\n"Egoera larria ari da bihurtzen"\n"Giroan usaintzen da Olentzaroa"


author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila" author_facet:"Euskadi (Autonomia Erkidegoa). Argitalpen Zerbitzu Nagusia" author_facet:"IRALE (2000-2001 ikasturtea)"\nFarmazia- eta parafarmazia-produktuen prestaketa\nnork Treviño Alberdi, Marisol\nKultur animazioa : gizarte eta kultur animazioa\nnork Garizurieta Badiola, Margarita\nVitoria-Gasteiz : Eusko Jaurlaritzaren Argitalpen Zerbitzu Nagusia, 2002\nnork Anasagasti Arana, Antton\nEgilea: Euskadi (Autonomia Erkidegoa). Hezkuntza, Unibertsitate eta Ikerketa Saila Egilea: Euskadi (Autonomia Erkidegoa). Argitalpen Zerbitzu Nagusia Egilea: IRALE (2000-2001 ikasturtea)\n4 Lanbide Heziketa 1 Animazio soziokulturala eta turistikoa (Heziketa Zikloa). Goi maila 1 Biltegi teknikak (Modulua) 1 Biltegiratze-logistika (Modulua) 1 Farmazia (Heziketa Zikloa). Erdi maila 1 Farmazia-produktuen banaketa (Modulua) Gehiago ... 1 Garraioa eta logistika (Heziketa zikloa). Goi maila 1 Gizarte eta kultur zerbitzuak (Lanbide Arloa) 1 Gorputz eta kirol ekintzak (Lanbide Arloa) 1 Gorputz eta kirol ekintzen sustapena (Heziketa Zikloa). Goi maila 1 Kimika (Lanbide Arloa) 1 Kultur animazioa (Modulua) 1 Merkataritza eta Marketina (Lanbide Arloa) 1 Merkataritza jarduerak (Heziketa Zikloa). Erdi maila 1 Nazioarteko merkataritza (Heziketa zikloa). Goi maila 1 Osasungintza (Lanbide Arloa) 1 Parafarmazia-produktuen banaketa (Modulua) 1 Produktuen antolamendua eta salmenta (Modulua) 1 Salmentak eta merkataritza-espazioak kudeatzea (Heziketa zikloa). Goi maila 1 Taldeko Gorputz Eta Kirol Ekintzak (Modulua) Guztiak ikusi ... gutxiago ...\nEuskadi (Autonomia Erkidegoa). Argitalpen Zerbitzu Nagusia Euskadi (Autonomia Erkidegoa). Hezkuntza, Unibertsitate eta Ikerketa Saila IRALE (2000-2001 ikasturtea) 4 R-400 1 Anasagasti Arana, Antton 1 Bengoetxea Aguirrebengoa, Cristobal Gehiago ... 1 Elizalde Eizaqirre, Jon 1 Garizurieta Badiola, Margarita 1 Ibargutxi Rodríguez, Alberto 1 Jeuregibeitia Olazabalaga, Ana 1 Ormaetxea, Joserra 1 Treviño Alberdi, Marisol 1 Vázquez López, Iñaki Guztiak ikusi ... gutxiago ...\n4 Curriculumeko baliabideak 4 EIMAk onetsitako materialak 4 IRALEren materialak 4 Interneteko baliabidea


Espainiako Estatuan larrialdi egoera ezartzea onartu dute gaur Ministro Kontseilu berezian. Printzipioz 15 egunerako izango bada ere, bigarren larrialdi egoera hau sei hilabetez luzatzea aurreikusi du Espainiako Gobernuak, hain zuzen, maiatzaren 9ra arte. Dena den, Espainiako Kongresuak eman beharko luke ontzat luzapen hori.\nMomentuz konfinamendu orokorrik aginduko ez badute ere, larrialdi egoeraren barruan, bete beharreko hainbat neurri murriztaile aurreikusi dituzte jada. Batetik, biltzeko eskubidea are gehiago mugatuko dute, eta elkarrekin bizi ez badira, ezingo dira sei pertsona baino gehiago elkartu. Bestetik, etxeratze agindua izango da gauean, 23:00etatik 06:00etara (hau da Pedro Sanchez presidenteak proposatutako ordutegia, baina etxeratzea ordubete aurreratzeko edo atzeratzeko aukera izango dute erkidegoek). Denbora tarte horretan, debekatuta egongo da kalean mugitzea. Horretaz gain, muga guztiak edo eremu zehatz bat ixteko aukera ere izango dute erkidegoek.\nAlor juridikoan aldaketa bat egingo dute, hala: Erkide Autonomoetako buruen ardura izango da alarma egoeraren kudeaketa eta ezarpena.\nNafarroako Gobernuak eta Eusko Jaurlaritzak begi onez ikusi dute Espainiako Gobernuaren erabakia, eta gaur biltzekoak dira bi erkidegoetako jarraipen mahaiak. Tokian tokiko neurri zehatzen berri emango dute gaur, beraz.


Gaurtik salgai Bergarako jaietako herri bazkarirako txartelak - Bergara - Goiena.eus\nGaurtik salgai Bergarako jaietako herri bazkarirako txartelak\nEneko Azkarate 2016-04-20 22:00\nGaur jarriko dituzte salgai Bergarako Mendekoste jaietako herri bazkarirako txartelak. Egubakoitza bitartean egongo dira salgai. 700 sarrera salduko dituzte, agortu arte. Udal Pilotalekuko txarteldegian salduko dituzte, 16 eurotan, 18:00etatik 21:00ak arte. Bestalde, bakailao lehiaketarako eta goitibehera txapelketarako izen-emate epea zabalik dago.\nMendekoste jaietako astelehenean, 14:30ean, San Martin plazan egingo da bazkaria. Euria egingo balu, Seminarioko karpan egingo litzateke. menua honakoa da: lehen plater moduan, entsalada mistoa; bigarren platera, txerri saiheskia eta oilaskoa parrilan erreta; postrea, limoizko sorbetea eta kafea. Edariak: ardo beltza, sagardoa, ura, Kas eta Coca-cola, patxarana eta belar-likorea.\nPertsona bakoitzak, gehienez ere, sei txartel erosi ahalko ditu. Bi koloretako txartelak salduko dira, adinaren arabera: Kolore urdinekoak, nagusiendako eta nagusiekin familia giroan joango diren adinez txikikoendako; kolore horikoak, adinez txikikoak direnendako; hauei alkoholdun edaririk ez zaie emango.\nBestalde, jaietako zapatuan, goizez, San Martin plazan, bakailao lehiaketa jokatuko da aurten ere. Bergarako gastronomia elkarteek hartu ahal izango dute parte. Elkarte bakoitzetik talde bakarrak eman ahal izango du izena lehiaketan, eta talde bakoitza bi pertsonaz osatuta egongo da. Izena emateko azken eguna apirilaren 27a, eguaztena, da. Telefonoz egin behar da, Bergarako kultura zerbitzura deituta (943 77 91 59).\nHonakoak dira lehiaketan parte hartzeko arauak:\nBakailao lehiaketa maiatzaren 14an, zapatua, egingo da San Martin plazako arkupetan.\nBergarako gastronomia elkarteek hartu ahal izango dute parte. Elkarte bakoitzetik talde bakarrak eman ahal izango du izena lehiaketan, eta talde bakoitza 2 pertsonaz osatuta egongo da.\nIzena emateko azken eguna apirilaren 27a da. Telefonoz Bergarako kultura zerbiztura deituta (943 77 91 59).\nLehiaketako parte hartzaileek Udaletxean (hirugarren solairuan, Kultura zerbitzuan, 09:00etatik 15:00etara) hartuko dituzte lurrezko kazuelak eta erosketak egiteko dirua, maiatzaren 4tik 11era bitartean.\nBergarako Udalak 110 euroko diru kopurua emango die lehiaketan izena eman eta parte hartuko duen bikote bakoitzari. Horrekin, bakailaoa eta berau prestatzeko behar dituzten osagarri guztiak erosiko dituzte lehiaketako parte hartzaileek.\nLehiaketako parte hartzaileak, beranduenera, 11:00etan agertu beharko dira San Martin plazara.\nBakailaoa 12:45ean entregatu beharko dute parte hartzaileek.\nEpaimahaiko kideak Bergarako Udalak izendatuko ditu, eta beraien erabakia apelaezina izango da.\nSari banaketa 13:30ean izango da San Martin plazan.\n12 elkartek baino gehiagok izena emanez gero, zozketa egingo da izena emandako guztien artean.\nGoitibehera txapelketarako izen-ematea zabalik\nMaiatzaren 15ean, jaietako domekan, VII. Bergarako Goitibehera Txapelketa jokatuko da san Martzialetik behera. 16:00etan hasita. Txapelketa Euskal Ligarako puntuagarria izango da.\nIzena emateko epea zabalik dago eta Euskal Herriko Inertzia Kirolen Federazioaren webgunearen bidez egin behar da. Izena emateko azken eguna maiatzaren 11 da, eguaztena, 12:00etan.\nTxapelketa, esan bezala, 16:00etan hasiko da, honako egitaraua izango duelarik.\n14:30 Egiaztapen tekniko eta administratiboak.\n16:00 Egiaztapen kontrolaren itxiera.\n16:05 Onartuen zerrendaren aurkezpena.\n16:30 Probaren Hasiera.\n19:30 Sari banaketa.\nHamar txapelketak osatzen dute Euskal Liga eta horietako lau Debagoienean jokatzen dira: Bergaran, Antzuolan, Oñatin eta Eskoriatzan. Honakoa da Ligako egutegi osoa:


“La pequeña Suiza” filmaren atrezzoa, Artziniegako saltokietan ikusgai - Aiaraldea.eus\nTxabi Alvarado Bañares 2019-05-10 07:00 Kultura Artziniega\nKepa Sojoren azken pelikulan baliatutako dekoratu eta elementu ugari egongo dira ikusgai herriko establezimenduetan.\nPelikulan baliatuta dekoratuak egongo dira ikusgai, besteak beste. / Artziniegako Udala | Ikusi handiago | Argazki originala\nLa pequeña Suiza filmean baliatutako atrezzoaren zenbait elementu egongo dira ikusgai datozen asteetan Artziniegako hainbat saltokitan. Kepa Sojo zinemagile laudioarraren filmean baliatutako planoak, dekoratuak, eskulturak eta beste hainbat objektu ikusi ahalko dira herriko erakusleihoetan.\nArtziniegan grabatu zen pelikularen gehiengoa, iaz. “Filma bat egiteak dakarren ahalegin handiaren lekukoak izan ziren herritarrak. Ikusi dugu egun ugariko lana behar dela pelikulan segundo bakan batzuk osatzeko”, azaldu du udalak.\nGauzak hala, “pelikula baten atzean dauden dekoratuetan dagoen lana balioan jartzea” izango da erakusketaren xedea, tokiko erakundeak adierazi duenez. Hauek dira atrezzoaren elementuak ikusgai izango dituzten establezimenduetako batzuk: Casa Taida, Restaurante La Encina, Mercería Nuria, La Luna de Iza eta Batzoki.\n“La pequeña Suiza” filmaren kritika\n1 Giro ederra egon zen Lezamako jaietan goizetik gauera arte\n2 Bilboko BBK Aretoa bete zuen Gorbeiako artzaintzari buruzko dokumentalaren aurkezpenak\n3 Miren Amurizak eta Nerea Ibarzabalek girotu dute Orozkoko bertso-bazkaria\n4 Moda desfilea egin dute Laudio Ikastolako ikasleek, ikasbidaiarako dirua biltzeko\n5 Lokatzak eta hotzak ez ditu Laudioko Kroseko korrikalariak kikildu\n6 Poteo musikalak berotu du Urduñako giroa


Estibaus » AHM txupinazoan\n« Kontzertua sanmartzialetan\n“Martziali gozoak” »\n2012, Ekainak 25\nSan Martzial jaien antolatzailea den Altzatarra elkarteak AHMren 25 urteko ibilbidea omendu nahi izan du aurten eta horregatik gure elkarteari txupinazoa, banderen igoera eta pregoia irakurtzearen ardura eman digu. Ohorezko enkargua da guretzat eta hantxe egongo gara ostiralean, San Martzial egunaren bezperan, arratsaldeko 19:00etan udaletxeko balkoitik pozez eta alaitasunez festetan murgiltzeko. Gora Altza! Gora sanmartzialak!\nGazte, heldu edo zahar\nAltzatarrak, beti, beti\nDanborradak jotzeko pieza hau, Altzatarra Elkartearen ereserkia, Jose Ignazio Ansorena sortua da, Donostiako Udal Txistulari Taldearen zuzendaria, eta AHMren 25. urteurreneko kontzertuan jo zen estreinako aldiz.\nEtiketak: AHM, urteurrena, bideoak, jaiak, kontzertua, musika


Pobrezia-indizearen aldagai matematikoak - Zientzia Kaiera\nHerrialde baten pobrezia-indizea formula matematiko baten bidez hiru aldagairen arabera adieraztea lortu du Oihana Aristondo UPV/EHUko ikertzaileak. Europako 25 herrialdetan, 2005 eta 2011 bitartean, pobrezia nola aldatu den aztertu du, eta aldaketa horren jatorria zein den adierazi: pobre-kopurua, pobreziaren intentsitatea edo pobreen arteko desberdintasunak aldatzea.\nIrudia: Europako 25 herrialdetako pobrezia 2005 eta 2011 bitartean nola aldatu den eta aldaketa horrek herrialde bakoitzean zer jatorri izan zuen aztertu dute ikertzaileek.\nPobrezia-datuen azterketetan aditua da Oihana Aristondo UPV/EHUko Matematika Aplikatua Saileko BRIDGE ikerketa-taldeko ikertzailea, eta International Journal of Approximate Reasoning aldizkarian artikulu bat argitaratu berri du, Mariateresa Ciommi Italiako Università Politecnica delle Marcheko ikertzailearekin lankidetzan. Ikerketa horretan, pobreziarekin lotutako indize ekonomiko mota bat hiru osagairen arabera adierazi dute operadore matematiko batekin, eta, hori baliatuz, Europako 25 herrialdetako pobrezia 2005 eta 2011 bitartean nola aldatu den eta aldaketa horrek herrialde bakoitzean zer jatorri izan zuen aztertu dute. “Matematikako operadore bat eta ekonomiako formula batzuk uztartzea lortu dugu, nahiz eta hasieran bazirudien ez zutela elkarrekiko erlaziorik”, adierazi du Oihana Aristondo ikertzaileak.\nPobrezia-indizeek hiru osagai izan behar dituzte kontuan: pobrezia-intzidentzia (pobre-kopurua edo ehunekoa), pobrezia-intentsitatea (pobreak zenbateraino diren pobre) eta pobrezia-desberdintasuna (pobreen arteko aldeak zein diren). Bada, ikertzaileek lortu dute pobreziarekin lotutako ‘rank-dependent’ indizeak, zeinak pertsonen errentan eta pertsona bakoitzari errentaren arabera dagokion ordenan oinarritzen baitira, hiru aldagai horien arabera adieraztea formula matematiko batean, eta horrek balio du jakiteko herrialde batean zergatik handitu edo txikitu den pobrezia. Alegia, pobreziaren hazkundeak hiru jatorri izan ditzake: pobreen kopurua handitu delako, pobreen pobrezia handitu delako, pobreen arteko desberdintasuna handitu delako (batzuk askoz pobreago bihurtuz besteak baino) edo hiruren arteko konbinazioren bat gertatu delako.\nIkertzaileek agerian utzi dute 2005 eta 2011 bitartean pobrezia handitu egin dela 25 herrialdetatik 13tan: Austrian, Belgikan, Txekiar Errepublikan, Alemanian, Danimarkan, Espainian, Finlandian, Grezian, Italian, Luxenburgon, Suedian, Eslovenian eta Eslovakian. Beste 12tan, berriz, pobrezia txikitu egin da: Zipren, Estonian, Frantzian, Hungarian, Islandian, Lituanian, Letonian, Herbehereetan, Norvegian, Polonian, Portugalen eta Erresuma Batuan. Kasu bakoitzean, aldaketa horren arrazoiak zein diren aztertu dute, eta egoera hobetzeko joerak zein izan beharko lukeen proposatu.\nPobrezia handitu den herrialdeei dagokienez, Espainiaren kasuan, handitu egin dira pobreziaren intzidentzia, intentsitatea eta pobreen arteko desberdintasuna, eta gauza bera gertatu da Austrian, Belgikan, Txekiar Errepublikan, Danimarkan eta Finlandian. Beraz, hiru pobrezia-osagaiak kontuan hartuko dituzten politikak jarri beharko lirateke martxan herrialde horietan. Bestalde, Italian, Alemanian eta Eslovakian, pobre-kopurua txikitu arren, intentsitatea eta desberdintasuna handitu egin dira. Luxenburgon, berriz, pobreen arteko desberdintasuna gutxitu denez, pobreziaren intzidentzia eta intentsitatea murrizteko politikak jarri beharko lirateke martxan. Azkenik, Greziako, Suediako eta Esloveniako pobreziaren hazkundearen jatorria pobre-kopurua nabarmen handitzean dago, intentsitatea eta desberdintasuna txikitu egin baitira.\nPobrezia txikitu den herrialdeei dagokienez, nabarmentzekoa da Frantzian, Estonian eta Lituanian pobreen arteko desberdintasuna handitu egin dela, baina beste bi aldagaiak txikitu egin direnez, desberdintasunaren hazkundea konpentsatu egiten dela. Bestalde, Hungarian, Herbehereetan, Polonian, Portugalen eta Erresuma Batuan, hiru osagaien egin dute behera. Zipren, pobreziaren intzidentzia handitu egin da, eta beste bi aldagaiak txikitu. Eta, amaitzeko, Islandian, Letonian eta Norvegian, pobre-kopurua asko txikitu delako gutxitu da pobrezia-maila; nolanahi ere, ikertzailearen iritziz, “ezin esan dezakegu herrialde horien emaitza ona denik, pobreziaren intentsitatea eta pobreen arteko desberdintasuna handitu egin baitira”.\nOihana Aristondoren iritziz, “oso tresna baliagarria izan liteke hau, herrialde bateko pobrezia-maila zergatik igo den jakin baitaiteke, eta, horren arabera, agintariek behar diren neurriak jar baititzakete martxan”. Orain, Espainiako Estatistika Institutu Nazionaleko (INE) 2014ko datuak dauzka esku artean, eta haien azterketa laster amaitzea espero du.\nUPV/EHUko komunikazio bulegoa: Europako herrialdeen pobrezia-maila zergatik aldatu den aztertu dute matematikaren bidez.


Harreman zoriontasunarekiko hurbiltasun emozionalaren 5 seinale - Intimitate Emozionala Ezkontzan\nAholkuak Eta IdeiakIzen AldaketaEzkontza Eta Familia Bizitzako AholkuakEzkondutako Bikoteentzako Aholkularitza EkonomikoaJaio Aurreko AkordioakZodiakoaren ZeinuakSexu Bereko EzkontzaGurasoak Eta Ezkontza Orekatzeko AholkuakHarremanaDibortzioa Aurkitzeko Prozesua\nNagusia / Intimitate Emozionala Ezkontzan / Harreman zoriontasunarekiko hurbiltasun emozionalaren 5 seinale\nHarreman zoriontasunarekiko hurbiltasun emozionalaren 5 seinale\nOso gustura zaude beraiekin\nEdozertarako fidatzen zara erabat\nHorien mende egon zaitezke\nZure harremanean onargarritasuna dago\nElkarren artean konfidatzen hasiko zara\nIntimitatea ez da soilik fisikoa, emozionala eta harremanean garrantzi bera du. Intimitate emozionalik ez izateak zure harremana denbora gutxian erortzea eragingo du. Biak bereizten dituen hutsune izugarria baduzu, ez da inolako interakziorik erabiliko eta prozesuan zehar, elkar saihesteko moduak aurki ditzakezu.\nZure harremana hazten laguntzeko, emozionalki zaurgarri bihurtu behar zara. Zure sekretu ilun eta sakonenak elkarren artean partekatu ahal badituzu, harreman zoriontsu eta osasuntsuaren seinale da eta etorkizunean etor daitezkeen oztopo guztiak kontuan hartu gabe iraungo duen lotura sendoa partekatzen duzula erakusten du.\nJarraian, hurbiltasun emozionalaren zantzu batzuk daude.\n1. Oso gustura zaude haiekin\nEmozionalki harreman intimo batean, elkarrekin oso gustura sentitzen zara, zure bihotzean gertatzen denari buruz elkarrizketa irekia izan dezakezu eta sentimenduak ebaluatzen utzi. Baliteke horrelako elkarrizketa bat egitea saihestea gehienetan beste gauza batzuetan oso sartuta zaudelako, baina beti da garrantzitsua sentimendu horiek elkarren artean eztabaidatzea, urrun ez egoteko. Horrela, elkarren kontzientzia handiagoa izango duzu eta beti egongo zara beraientzat behar denean.\n2. Haiengan konfiantza osoa duzu edozertarako\nMundu honetako guztiek dute beren kabuz gordetako sekretuak. Agian ez zenuke inoiz zure sekretuak inorekin partekatuko epaitua izateko beldurrez. Zure harremanean intimitate emozionala duzunean, zaindariak jaitsi eta bikotearekin irekita egon ohi zara. Edozer eta dena haiekin partekatzeko aukera izango duzu inolako beldurrik gabe. Haiek izango dira hain sakon ezagutuko zaituzten pertsona bakarrak.\n3. Horien mende egon zaitezke\nZure harremanak intimitate emozionala duenean, bata bestearen mende egon zaitezke. Menpekotasuna harremanean berez etorri behar den gauza da. Fase latza igarotzen ari zarenean norbaitengana jotzea nahi duzu, norberarengana jo dezakezu norbera lasaitzeko. Zure harremaneko intimitate emozionalaren maila erakutsiko du. Lotura emozional sakona partekatzen duzunean, elkar hobeto ulertzeko gai izango zara. Zure bikotearen aldartearen jakitun izango zara eta horren arabera kudeatzen ikasiko duzu, haien laguntza izan bizitzako edozein fase latzetan zehar.\n4. Zure harremanean onargarritasuna dago\nEmozionalki harreman intimo bat duzunean, zure bikotea nor den bezala onartzen hasten zara eta ez luke aldatzea nahi. Onarpena harremanaren alderdi oso garrantzitsua da, biak elkarrekin oso gustura zaudela ziurtatzeko.\nZure senarra zurekin maiteminduta ez dagoen seinaleak\nAzkenean konturatzen zara inor ez dela perfektua eta haien akatsak maite eta errespetatzen hasten zara. Inoiz ez zenuke bururatuko haiei buruz zerbait aldatzea ere. Batzuetan akatsak aurki ditzakezu elkarren artean, baina akatsak ez dira inoiz nahikoa izango zure harremana ahultzeko. Zure bikotea onean edo txarrenean onartzeko moduak harremanean duzun intimitate emozional maila erakutsiko du.\narkansasko dibortzio legeak adulterioa\n5. Elkarren artean konfidatzen hasiko zara\nZure bikotea izango da albiste garrantzitsuena edo zirraragarriena emango duzun lehenengo pertsona, zure zorionean zoriontsuenak izango direla eta zure tristuraz zainduko zaituztela jakingo duzulako. Aurretik ez zinen bi pertsona desberdin izango, baina lotura emozional bera partekatuko duzu. Zure bikotea zure lana ulertzen edo horrekin erlazionatzen ez duen beste pertsona bat dela ulertuko duzu eta hori bai ulertuko duzue. Bakoitzaren lorpenen, lan gogorraren eta erabakitasunaren berri izango duzu eta zure indibidualitatea errespetatuko duzu.\nZure harremaneko intimitate emozionala goian aipatutako bost intimitate emozionalaren seinaleen bidez identifikatzeko gai bazara, zure harremanak fase bikaina du. Maitasuna, konfiantza hautsiezina, errespetu izugarria eta pasio handia biltzen dituen harreman osasuntsua izateko behar den guztia dauka.\nlaguntza gabeko bikotea\nharreman barnerakoen aholkua


Transicion taldea Putzuzulon – Putzuzulo Gaztetxea – Zarauzko ametsen fabrika\nTransicion taldea Putzuzulon\n2009-06-02Xakela Gaztetxe Asanblada1 Comment\nFiled UnderAtxikimenduak Berriak Gaztetxea Kontzertuak\nHementxe gatoz pare bat kontu kontatzera. Ekainan sartu gara eta ekainako egitaraua prestatzen ari gara… baina hori prest izan bitartean hemen bihar bertan putzuzulon izango dugun ekintza baten informazioa. Bihar 21;00tan hasita TRANSICION talde bartzelonarra izango dugu gurean. ekkaia, leathershit edota disface bezelako taldeetan aritutako musikariek osatzen dute TRANSICION. punk rock psicodelicoa egiten dute eta lehen aldiz izango da duela gutxi sortutako talde hau. Beste talde bat ere lortu nahian gabiltzan beraz posible da gaur bigarren talde bat lotzea. azken unean lotutako kontzertua izaki eskertuko genuke zuen inguruan zabalduko bazenute mezua! eskerrik asko\nEta gogoratu aurreko ostiralean izandako asanblada arrakastatsuan komentatuta bezela OSTIRAL HONETAN PRENTSAURREKOA IZANGO DELA 19:00TAN MUNOAN. eta beharrezkoa dela ahalik eta jende gehien elkartzea!!! beraz eraman zuen lagun, senide, bizilagun eta lankideak…. TXOSNAK BIZIRIK!!\nEMAN ATXIKIMENDUA TXOSNEN ALDE: http://gurekinjai.mundua.com/atxikimenduak/\nzaratazarautz 2009-06-02 @ 11:46\nInfo gehiago beti bezala:


COVID-19 | Angula Berria\nHasiera » COVID-19\nAuzoka, bilerarik gabe, baina aurrera\nZKA argitaratua 5 / Aza / 2020\nAbotsanitz.- Abotsanitz Udal Taldeak bertan behera utzi ditu Abotsanitz Auzoka dinamikaren azken bost bilerak, osasun egoeraren bilakaera dela-eta.\nGehiago irakurriAuzoka, bilerarik gabe, baina aurrera -ri buruz\nEgoera berriaren aurrean, Txingudiko Pentsiodunen Mugimenduak astelehenetako kontzentrazioen deialdia egin du, besterik jakinarazi arte\nOso une gogorrak bizitzen ari gara\nModu kezkagarrian ari dira hazten Covid-aren kutsatzeak; ospitalizazioak, ZIUko sarrerak… heriotzak.\nZoritxarrez, murrizketa berriak izango ditugu. Alarma-egoera dekretatu da, dagozkion neurriekin (batez ere, gehien eragiten digutenak: mugikortasunerako murrizketak eta/edo gomendioak, ordutegiak, familia- eta gizarte-bilerak).\nGehiago irakurriEgoera berriaren aurrean, Txingudiko Pentsiodunen Mugimenduak astelehenetako kontzentrazioen deialdia egin du, besterik jakinarazi arte -ri buruz


Baionako ostalariak bertan behera gelditu diren bestentzat prestatu dira | Pais Vasco | KAZETA\nBaionako ostalariak bertan behera gelditu diren bestentzat prestatu dira\nBaionako bestak uztailaren 29tik abuztuaren 2ra iragan behar ziren. Krisi sanitarioa dela eta, ospakizunak bertan behera gelditu dira, baina hala ere ostalariak egoerara egokitzen entseatzen dira.\nKazeta|27/07/2020|0 comentarios Actualizada:\nUztailaren 29tik abuztuaren 2ra, Baionako ostatuek ateak 23.00etan hetsi beharko dituzte.\nBaionako bestak bertan behera gelditu diren arren, ostalariak bezeroen eskaerei egokitzen entseatu dira, beti ere osasun krisiak inposatzen dituen neurriak errespetuz.\nBasses-Pyrenees ostatuan besten garaian egin bezala menu bakarra proposatuko dute. "Erreserba anitz ditugu, batez ere enpresetako langileak. Horiek lan eginarazi nahi gaituzte", azaldu du bertako langile batek. Nahiz eta taldeak egon, mahai ezberdinetan bananduak izanen dira, hamar pertsonaka, hain zuzen.\nCafe Mokan eta La Granje jatetxean, haatik, ez dute talderik onartuko jateko. Ostatuan zerbitzatzen ahal denez, Cafe Mokako jabeak uste du jendea mahaietan ordu luzez egonen dela.\nZaila da ostalarientzat aurreikuspenak egitea. Baina, argi dena da Baionan besten garaian ohikoa den giroa ez dela usaindu ere egingo aurten. Batzuk, Bajadita jatetxea bezala, uste dute dena hetsia izan beharko litzatekeela edo bestenaz, bestak iragan beharko liratekeela. Baina, ez bien arteko zerbait. "Batzuk erreserbak bertan behera utzi dituzte beldur direlako jende anitz bilduko dela", gaitzetsi du. "Ni besten kontra nintzen. Galera ekonomikoak eragingo dizkigu, baina hobe da hemendik gutxira berriz hetsi behar ez izatea, jendeak edozer gauza egin duelako".\nJende metaketarik ez\nUztailaren 7an Jean-Rene Etchegaray Baionako auzapezak eta Herve Jonathan suprefetak berria baieztatu zuten: aurten ez da Baionako bestarik izanen. Erabakia dela eta, hainbat neurri plantan eman dituzte jende metaketak saihesteko eta herritarrak babesteko.\nEramateko edariaren salmenta debekatua izanen da uztailaren 29tik abuztuaren 2ra. Bost egunez, ezingo da musika jarri eremu publikoetan eta baimendu gabeko kanpalekuak debekatuak dira. Ostatuek ateak 23.00etan hetsi beharko dituzte eta peñak ezingo dira ireki.\nNabarmendu duenez, Herriko Etxeak ez du animaziorik antolatuko heldu diren egunetan eta besta garaian plantan eman ohi diren neurri gehigarriak, hala nola garraio zerbitzuen emendatzea, ez da proposatua izanen. Herritarrei arduraz jokatzeko deia luzatu die.


Euskal enpresarik hedatuenetakoaren ahalak, hamabi hizkuntzatan — Eibar.ORG | Eibarko peoria\nHemen zaude: Hasiera / Blogak / Amatiño / Euskal enpresarik hedatuenetakoaren ahalak, hamabi hizkuntzatan\nEuskal enpresarik hedatuenetakoaren ahalak, hamabi hizkuntzatan\nAmatiño 2014/12/13 16:25\n“EGA Master kasuaren metodoa” deritzan saiakera iazko abenduan plazaratu zen, Bilbon, euskaraz zein gaztelaniaz. Geroztik beste hamar hizkuntzatan argitaratu da eta hamabi argitalpenon aurkezpen bateratua egin du Deusto Business School negozio-eskolak Madrilgo egoitzan.\nOrain dela ozta-ozta urtebete aurkeztu zen, Deustuko Unibertsitatean, “EGA Master kasuaren metodoa” saiakera non munduko esku-erreminta fabrikatzailerik zabalduenetakoa den euskal enpresa honen nondik norakoa laburbiltzen den eta haren arrakastaren oinarriak eta zutabeak jakinerazten.\nBizpahiru urtetan Luis Aranberrik moldatutako saiakerak Deusto Business School negozio-eskolaren onespena jaso zuen eta baita beronen “praktika onetako” sail berriaren barrena babespean hartu eta argitaratu ere, euskaraz eta gaztelaniaz.\nOndoko hamabi hilabetetan beste hamar hizkuntzatan argitaratu da (ingelesez, frantsesez, portugaleraz, italieraz, alemanez, errusieraz, arabieraz, hebraieraz, txineraz eta japonieraz, alegia) eta hamabi argitalpenon aurkezpen bateratua egin zen aurreko ostegunean, Madrilen, Deusto Business School-ek berak espainiar hiriburuan duen egoitzan.\nIñaki Garmendia eibartarrak (Otxandion jaioa) sortu zuen EGA Master 1990an, Gasteizen, eta hogeita bost urte geroago enpresarik aitzindarienetakoa da fabrikazio-moldeetan, ikerkuntzan zein garapenean, eraberrikuntzan, langileen konpromisoan eta bezeroekiko harremanetan. Hau guztia gutxi bailitzan, euskal enpresen artean nekez konpondu izan den arazoari ere, belaunaldi arteko jarraipenari alegia, erantzun egokia ematen asmatu du.\nEGA Masterrek bere koizpenaren %90 esportatzen du, bost kontinenteetako 150 herrialdetan zehar, eta %40, berriz, Afrikan, Asian eta Hego Ameriketan suspertzear dauden herrialdeetan. Merkatu hasiberri hauetako enpresarik gehienak familiarrak dira eta, EGA Master ere familiarra denez gero, liburu hau prestatu nahi izan da munduan barrena, oro har, eta enpresa familiarren artean, bereziki, euskal enpresaren sorrera, ideologia, egitura, ahalak eta zerbitzuak zertan diren lau haizetara zabaltzeko.\nHamar berrietako zortziren azalak, portugaleraz, txineraz, alemanieraz, arabieraz, ingelesez, japonieraz, frantsesez eta errusieraz


Adingabeei egindako abusu sexualak ikertzeko eskatu dio gobernuak Iruñeko elizbarrutiari\nNafarroako Gobernuak Abusu sexualak adingabeei Eliza katolikoan liburua argitaratu du.\nLiburuaren aurkezpena. Argazkia: euskalerriairratia.eus.\nNafarroako Gobernuak, Argitalpen Zerbitzuaren bidez eta Migrazio Politika eta Justizia Departamentuaren koordinaziopean, Abusu sexualak adingabeei Eliza katolikoan liburua argitaratu berri du. Argitalpen hori aitzindaria da Estatuan, eta iazko otsailaren 14an Iruñean egindako "Centro religiosos y pederastia. Hacia la verdad, justicia y reparación desde Navarra" jardunaldietan egindako hausnarketak jasotzen ditu.\nMigrazio Politiken eta Justiziaren kontseilariak prentsaurrekoan adierazi duenez, "administrazioak biktimei laguntzeko betebeharra du, eta are gehiago haurrak bezain egoera ahulean izan zirenei". Bere ustez, "Nafarroak, liburu honekin eta jasotzen dituen jardunaldiekin, egia, justizia eta erreparazioa bilatzeko lan handia egiten du", eta Elizak Nafarroan ikerketetan parte har dezala eskatu du, "gertakari horiek ez errepikatzea bermatzeko". Iruñeko elizbarrutiari "salaketa eta ikerketarako benetako mekanismoak" eskatu dizkiote\nSantosek gogorarazi duenez, Madrilgo artzapezpikutzak, Repara Proiektuaren bidez, adin txikikoei egindako 8 abusu kasu eta helduei egindako 10 kasu aitortu ditu aste honetan bertan. "Jarrera ausarta, baina Vatikanoko kupulak Elizari eskatu dionarekin bat datorrena", baina "Espainian, oro har, ez da gertatzen ari, Gotzainen Biltzarraren eta elizbarruti gehienen erresistentzia argiengatik".\nEduardo Santosek Iruñeko artzapezpikutzari "salaketa eta ikerketa mekanismoak martxan jartzeko" eskatu dio berriro, eta deitoratu egin du "gobernuak luzatutako eskua onartu ez izana eta Nafarroako Elizaren buruzagitzatik ezer egin ez izana".\nBestalde, Mikel Lizarraga UPNAko ikertzaileak azpimarratu duenez, liburuak, jardunaldiek egin zuten bezala, "diziplina anitzeko ikuspegia" du, hiru alderdiren parte-hartzearekin: akademia, biktimak eta erakunde publikoak. Lizarragaren ustez, jardunaldiek "inflexio puntu bat" markatu zuten eta "hutsune bat" bete zuten "ikerketari eta biktimen aitortzari dagokienez".\nIrakasle honen ustez, argitalpenak "dagoen bibliografia eskasari liburu akademiko bat ekartzea dakar, diziplina anitzeko ikuspegi batetik eraikia eta Nafarroatik egina, biktimen asoziazionismoan aitzindaria den lurraldea". Lizarragak Hugo Grocio Ikerketa Taldearen (UPNA) lan metodoa azpimarratu du, "biktimen elkarteekin, erakunde publikoekin eta Unibertsitate Publikoarekin batera lan egitean datzana, gizarte mugimenduen eskaerak bideratu ahal izateko, horiek aztertu, ikertu eta ondoren zabalduz, hori guztia Nafarroako erakunde publikoen laguntzarekin". Orain dela 4 urte, haurtxoen eta haurren lapurretaren biktimekin lotuta egin zuen lan hori.\nKanal hauetan artxibatua: Pedofilia | Nafarroa


Gure lotsaizun eta utzikeriaren hilotzak\nGerratik eta gosetik ihesean Europara babes bila doazen migratzaileen olatuak jarraitzen du. Azkeneko urtean milioi bat lagunetik gora aritu da gure artean babes bila. Milaka bidean geratu dira. Batzuk Mediterraneoaren itsas hondoan daude, munduko hilobi handiena, beste batzuk itsasertzean aurkitu dituzte itota. Aurten 3.000 lagunek galdu dute bizia Mediterraneoa igaro nahian. Duela bi aste Libiako itsasertzean 250 hilotz berreskuratu ziren. Jadanik ez dira albiste. Gure lotsaizun eta utzikeriaren hilotzak dira.\nEuropak segitzen du migrazio hori gorenean zegoenean hartutako konpromisoak bete gabe mugak ixten. Europar herritarrek euren gobernuak bultza beharko lituzkete konpromiso horiek betetzera. Hauteskundeak dauden tokietan, orain Espainiako Estatuan izango diren moduan, herritarrek exigitu behar diete politikariei benetako hausnarketa errefuxiatuek jasaten duten egoeraz. Soluzio ekonomikoak aurkitzeko ordua da –inbertsioak alegia–, baita politikoak ere –elkarrizketa eta negoziazioa gatazkaren alde ezberdinen artean– migratzaileen jatorriko herrietan aurki dezaten Europara ihes egin behar ez izateko modua. Bidean hainbeste hildako egotea eragotziko luke horrek, hainbeste etsipen, europar babestokia bilatzen dutenen artean.\nArazoa jatorrian konpontzen ez den bitartean, Europak, Espainiako eta Frantziako estatuek eta Euskal Herriak, baliabide ekonomiko, politiko eta sozial guztiak jarri beharko lituzkete milaka migratzaile horiek aterpea eta ostatua jaso dezaten, bizitzari duintasunez ekin diezaioten berriz. Euskaldunok, historiako zenbait momentutan beste herri batzuen babesa jaso genuen. Orain guri dagokigu hori egitea.


Atxondoko Etxebarri jatetxean izango da saioa apirilaren 20an\nEtxebarri jatetxean izango da, ostegunean, 'Faktoria'\nMunduko seigarren jatetxe onena izendatu berri duten Atxondoko erretegia ezagutzera joko dugu magazinean. Gainera, albistegian, Os Oigo Interneteko plataformaz arituko gara.\nMunduko seigarren jatetxe onena izendatu berri duten Atxondoko Etxebarri erretegia ezagutzera joko dugu, ostegunean, 'Faktoria' saioan. Gainera, albistegian, Os Oigo Interneteko plataformaz arituko gara.\n07:00etan hasiko da saioa, eguneko albiste nagusien errepasoa eginez. 08:00etan, Maite Artolak hartuko du albistegiaren gidaritza. 08:30ean, Joseba Arruti, Nerea Azurmendi eta Martxelo Otamendi kazetariek egingo dute aktualitatearen analisia eta, besteak beste, Venezuelako egoerari erreperatuko diogu, han bizi diren euskaldunen testigantzak jasota. 09:30 aldera, Ibon Sarasolaren gomendioak entzungo ditugu. Oraingoan, 'masibo' esamoldea izango du hizpide. Jarraian, Os Oigo Interneteko plataformaz arituko gara, herritarrak politikariekin harremanetan jartzen dituen plataformaz, hain zuzen ere. 2014an sortu zuten, Estatu osoko politikari eta herritarrei ematen die zerbitzua, baina Euskal Herrian du sorburua, Zarautzen. Proiektua beste herrialde batzuetara zabaldu da, gainera: jada Argentinara egin dute jauzia, eta, datorren astelehenean, Mexikon hasiko dute ibilbidea.\n10:00etatik 13:00etara, berriz, Ainhara Zuazabeitiak hartuko du lekukoa, eta magazinak egingo du bidea. Lehen-lehenik, Idoia Torregarairen umore printza jasoko dugu. Kirol aurrerapenaren ostean, Antzuloatik Tajikistanera bizikletaz joan den Ugaitz Iturberekin hitz egingo dugu.\n11:00etan, Auschwitzen diren euskal erakundeen berri jasoko dugu. Ondoren, Mikel Chamizok biografia musikatu berri bat ekarriko digu. 11:30ean, Esther Moyuaren liburu gomendioa jasoko dugu gero.\n12:00etan, Xabi Larrazabal lankidearen eskutik ezagutuko dugu Atxondoko Etxebarri erretegia, munduko seigarren jatetxe onena. 12:30ean, Tolosan jokatutako NESCUP nesken futbol txapelketa izango dugu hizpide.


TAO zerbitzua bertan behera, Beasainen eta Zumarragan - Goierriko Hitza : Goierriko Hitza\nTAO zerbitzua bertan behera, Beasainen eta Zumarragan\nAparkatzeko ez da ordaindu beharrik izango; karga eta deskargarako ordutegia 24 orduz zabalik izango da.\nBeasaingo eta Zumarragako TAO zerbitzua eten egin dute, aldi baterako. Ordizian ere, aparkatzeko gune gorriak ere kendu dituzte. Bestalde, Zumarragako Udalak jakinarazi duenez, karga eta deskargarako ordutegia 24 ordura luzatu dute alarma egoera honetan.


Durangaldeko berbalagunak: 02/01/2009 - 03/01/2009\nMartxoaren 7an Urdaira SAGARDOTEGIRA joango gara.\nGiro paregabe hau ezagutzen ez baduzu ez galdu aukera.\nAfaria izango da. 35 euro autobusa barne.\nAnimatu eta izena eman lehenbailehen, plazak mugatuak dira-eta\nKORRIKA 16ren omenaldia: BIDAIA INTIMOAK dokumentala\nKorrika 16ren omenduak protagonistatzat dituen dokumentala.\nProtagonistak labur-labur aipatzeko esan dezagun Mixele Lapurdin jaio zela, euskaldun, baina ama hizkuntza frantses eskola publikoaren eraginez galdu zuela haurtzaroan. Gaztetan berreskuratu ondoren, gaur egun irakasle dugu Itsasuko AEKn.\nRami Aljeriako ber-berea dugu, gaztetan Parisera ikasketak egitera joana. Han ezagutu zuen Goizuetako neska batek ekarri zuen Euskal Herrira eta euskarara, eta gaur egun Goizuetan bizi da, euskaraz. \nBidaia intimoak, Jon Maiak zuzendutako eta Orio Produkzioak ekoiztetxeak Korrika 16rentzat egindako dokumentala.\nKorrika 16ren web orrian dokumentalaren trailerra ikusgai dago edo http://euskaltube.com/play.php?vid=3455


Nazioarteko egunek gaiak azaleratzeko eta gure ahoetara ekartzeko balio dutela uste dut. Ez gutxiagorako ez gehiagorako. Izan ere, zenbait gaiek egunerokotasuean bizi -seinalerik eman ez, eta taupada entzungarri bakarra horrelako egunetan ematen dute.\nGaurkoak ematen ditu seinale gehiago ere. Egia baita emakumeak esparru zientifiko eta teknikoan presente gaudela. Egia da, kopuruak gero eta esanguratsuagoak direla; eta hala ere, badirudi hurrengo urteetako promozioetan atzerakada bat emango dela. Ez dago gai honetan erlaxatzerik, beraz. Neska eta mutilek ikasketak aukeratzean hain markatuta dauzkate estereotipo eta genero-rolen kontuak!\n“STEAM-emakumeak” eta “STEAM-neskak” espresioak entzuten ditugu azken boladan (Science, Technology, Engineering, Arts and Maths) baina hauek bezain indartsu esistitzen dira, oraindik, “genero-arraila” edo “genero digitalaren zuloa” kontzeptuak.\nHortxe daukagu lana egiteko, bai etxeetan eta bai ikastetxeetan.\nAtzo, justu, “Figuras ocultas” filma ikusteko aukera izan nuen. Gai hau bete-betean hartzen du. Seguraski nahita ekarriko zuten gure herriko zinemetara asteburu honetarako. Aukerarik badukazue, ikusi zuek ere filma. Pena merezi du, gai honen harira.


Download SharePoint Foundation 2010entzako hizkuntza-paketeak from Official Microsoft Download CenterWarning: This site requires the use of scripts, which your browser does not currently allow.See how to enable scriptsAl usar este sitio acepta el uso de cookies para análisis, contenido personalizado y publicidad.Saber másDownload CenterMenuSearchSearch Download Center\nSharePoint Foundation 2010entzako hizkuntza-paketeak\nHizkuntza-paketeekin guneak eta gune-bildumak sor daitezke hainbat hizkuntzatan SharePoint Foundation 2010 berriro instalatu gabe\nBertsioa:SP2Fitxategi-izena: SharePointLanguagePack_SP2_eu-es.exeArgitalpen-data:2013/09/16Fitxategi-tamaina: 23.5 MB\nHizkuntza-paketeekin guneak eta gune-bildumak sor daitezke hainbat hizkuntzatan SharePoint Foundation 2010 berriro instalatu gabe. Zerbitzari berean hainbat hizkuntza-pakete instala daitezke. Hizkuntza-paketea aplikatzean ez da aldatuko instalatutako Microsoft zerbitzuari-produktuaren hizkuntza, ezta administrazio-eginbideen hizkuntza ere.\nOharrakEz duzu instalatutako hizkuntzaren hizkuntza-paketea deskargatu beharrik, hizkuntza-pakete horiek hizkuntza gehigarriak sortzen laguntzeko erabilitzen baitira.\nDeskargak programa hauekin funtzionatzen du:\nInstalatu hizkuntza-pakete bat:\nFitxategia deskargatzeko, egin klik Deskargatu botoian (goian) eta gorde fitxategia disko gogorrean.Exekutatu instalazio-programa.Irakurri Microsofteko softwarearen lizentzia orrian, irakurri baldintzak, markatu Kontratu honen baldintzak onartzen ditut kontrol-laukia eta, ondoren, sakatu Jarraitu. Instalazio-morroia exekutatzen da eta hizkuntza-paketea instalatzen du.Exekutatu berriro SharePoint produktuen eta teknologien konfigurazio-morroia ezarpen lehenetsiak erabiliz.Oharra: Hizkuntza-paketea instalatu ondoren SharePoint produktuen eta teknologien konfigurazio-morroia exekutatzen ez baduzu, hizkuntza-paketea ez da behar bezala instalatuko.\nExekutatu berriro SharePoint produktuen eta teknologien konfigurazio-morroia:\nSakatu Hasi, joan Programa guztiak atalera, bertan, joan Microsoft SharePoint 2010 produktuak atalera eta, ondoren, sakatu SharePoint produktuen eta teknologien konfigurazio-morroia.Ongi etorri SharePoint produktu eta teknologietara orrian, sakatu Hurrengoa.Konfigurazioan zehar zerbitzu batzuek berrabiaraztea behar izan dezaketela jakinarazten dizun elkarrizketa-koadroan, sakatu Bai.Aldatu zerbitzarien ezarpenak orrian, sakatu Ez deskonektatu zerbitzari hauetatik eta, ondoren, sakatu Hurrengoa.Aldatu SharePoint administrazio zentralaren web-administrazioaren ezarpenak orria agertzen bada, ez aldatu ezarpen lehenetsirik eta, ondoren, sakatu Hurrengoa.SharePoint produktuen eta teknologien konfigurazio-morroia osatu orrian, sakatu Hurrengoa.Konfigurazioa behar bezala osatu da orrian, sakatu Amaitu.Erabilera-argibideak:\nErabilerari buruzko informazioa eskuratzeko, bisitatu Zabaldu hizkuntza-paketeak (SharePoint Foundation 2010) gunea.Deskarga hau kentzeko:Hasi menuan, joan Ezarpenak atalera eta sakatu Kontrol-panela. Egin klik bikoitza Gehitu/Kendu programak atalean. Unean instalatutako programen zerrendan, hautatu SharePoint Foundation 2010 hizkuntza-paketea – [Hizkuntza], eta sakatu Kendu edo Gehitu/Kendu. Elkarrizketa-koadro bat agertzen bada, jarraitu programa kentzeko argibideak. Sakatu Bai edo Ados programa kendu nahi duzula berresteko.


"Euskal kulturaren eguna" Maurice Ravel Kontserbatorioan — Euskal kultur erakundea\n9:30: Ongi etorria\n10-12:00: Mahai-ingurua : Zer erakaskuntza ohizko musikentzat gaur egun ? Esperientzien trukaketa, idatziaren eta ahozkoaren arteko errepertorioak, kontserbatorioko ikasleek eman musika zati batzuekin batera.\n13 :30-16:00 : Master-Class, kontserbatorioko ikasleekin (akordeoia, txistua)\n16:00 : Amaierako musika eskaintza\nParte-hartzaileak: Euskal kultur erakundea, Herri Soinu (Uztaritze), Dantza eta musika elkarteen Federazioa, Philippe de Ezcurra, Garikoitz Mendizabal et Aitor Furundarena musikariak.\nAitor Furundarenak eta Garikoitz Mendizabalek musikarekin marrazten eta margotzen dute ; kaleidoskopio baten moduko marrazkiak, forma poliedrikoez, koloreak uztartuaz, bolumenak sortuaz, eta guzti honen bitartez, emozio berri eta biziak sentiaraziaz. Txistua eta akordeoia dituzte pintzel: hauspoa, haizea, botoiak, zuloak, partxeak... etengabeko jolasean murgiltzen dira biak, bat eginda, interprete eta tresna bakarra bailira. Erdi aroko musika, berpizkundekoa, barrokokoa, hainbat herritako folklorea, Sarasate, Vivaldi, Guridi... musikan mugak norberak ipintzen ditu, tresnak berak baino askoz gehiago. Akordeoia eta txistuaz edozer adieraz daiteke: arnasa ematen dieten musikariek adierazi nahi duten edozer.\nEuskal kulturaren eguna - Egitarau osoa (pdf)\nEuskal kultur erakundea - Pantxoa Etchegoin\nHitzaldien grabaketa -Radiokultura.eus


Ustez Hamasenak diren hainbat instalaziori eraso egin die Israelek - Mundua - Berria\nUstez Hamasenak diren hainbat instalaziori eraso egin die Israelek\nIstilu ugari izan dira Gazako mugan eta Zisjordanian. Guatemalak enbaxada zabaldu du Jerusalemen, lehena AEBen atzetik\nGuatemalaren enbaxadaren aurkezpena, atzo, Jerusalemen. RONEN ZVULUN / EFE\nAsteleheneko 60 hilketen ondorioz hasitako dolualdiaren bigarren eguna izan zen atzo Palestinan. Nakba egunean bezala, berriz ere ehunka palestinar irten ziren protestan. Istiluak izan ziren, eta ustez Hamasenak diren hainbat instalazio bonbardatu zituen Israelek. Gainera, AEBen enbaxadari beste bat batu zaio Jerusalemen, Guatemalakoa. Palestinako alderdien esanetan, Israel eta haren aliatuak nazioarteko legedia hausten ari direla erakusten duen beste froga bat da hori.\nAurreko bi egunetako 62 heriotzek ez dituzte palestinarrak geldiarazi, eta protestek aurrera jarraitzen dute. Palestinako Wafa albiste agentziak jakinarazi du istiluak izan zirela atzo ere, Gaza eta Zisjordaniako hainbat tokitan. Besteak beste, Hebronen, eskolatik atera berri ziren ikasleen aurka Israelgo indarrek negar gasa erabili zutela zabaldu du agentziak. Zisjordanian, gutxienez 24 pertsona ere atxilotu dituzte. Horrez gain, Gaza ekialdeko eta hegoaldeko hainbat instalazio bonbardatu zituzten. Hamasen postu militarrak direla esan du Israelek.\nHalere, protestak gutxitu egin dira, Israelen esanetan, eta hori Egiptok Hamasi emaniko agindu baten ondoriotzat jo du, azken horrek gezurtatu arren. Zibilak ezkutu gisa erabiltzeaz ere akusatu du Tel Avivek Hamas, eta Avigdor Liberman Defentsa ministroak «haurrak munizio gisa erabiltzen dituen kanibal talde» gisa definitu du erakundea.\nHildakoei dagokienez, Israelek herenegun azaldu zuen bere «soldaduek» egoki jokatu zutela, eta adierazi hildako 62 palestinarretatik 24 «terroristak» zirela. Hamasek, berriz, esan du horietako 50 erakundeko kide zirela.\nBien bitartean, balaz larri zauritutako hogei palestinar Egiptora mugituko dituzte, Gazako ospitaleetan horiek tratatzeko baliabiderik ez baitago. Izan ere, asteleheneko protestetan 2.700 lagun baino gehiago zauritu zituzten Israelgo soldaduek; milatik gora, tiroz. Horiei azken zazpi asteetako protestetan zaurituak gehituz gero, 3.000 baino gehiago dira.\nSarraskiak nazioartean izaniko oihartzuna ez da itzali. Azken erabakietako bat NBEren Giza Eskubideen Batzordearena da. Batzordea ostiralean bilduko da, gertatutakoa aztertzeko, Palestinak eta Arabiar Emirerri Batuek eskatuta.\nAnkararen eta Israelen arteko tentsioa ere areagotu da aste honetan. Bi estatuek elkarren enbaxadoreak kanporatu dituzte herrialdetik. Horrez gain, Turkiako presidente Recep Tayyip Erdoganek «estatu terroristatzat» jo zuen Israel, eta Israelgo lehen ministro Benjamin Netanyahuk leziorik eman ezina aurpegiratu zion Erdogani: «Zipre iparraldea okupatzera eta Siria inbaditzera milaka soldadu eramaten dituen gizonak ez digu leziorik emango Hamasen inbasiotik defendatzen ari garenean».\nPalestinak ere Errumaniako, Txekiako, Hungariako eta Austriako enbaxadoreak deitu ditu, estatu horiek AEBen Jerusalemgo enbaxadako harreran parte hartu ostean. PAN Palestinako Aginte Nazionaleko Atzerri Ministerioaren esanetan, «nazioarteko legearen eta NBEren ebazpenen aurka egin dute» horiek harreran parte hartzean.\nHoriek horrela, Jerusalemgo bigarren enbaxada ireki zen atzo, Guatemalakoa. Bertan izan ziren Jimmy Morales presidentea eta Netanyahu. Bigarrenak eskerrak eman zizkion lehenari, eta gogoratu Guatemala beti izan dela «aurrenetakoa». Izan ere, Guatemalak aurretik ere izan zuen enbaxada hiri santuan, baina 1980ko hamarkadan utzi zuen, NBEren ebazpenen ondorioz.\nPalestinako erakundeek eta aliatuek, ordea, gogor gaitzetsi dute erabakia. «Arduragabetzat» jo du Jordaniak. PANek, berriz, «okupazio militarraren eta gerra krimenen alde» jarri izana leporatu dio Moralesi.\nEztabaidaren erdian, Paraguaiko presidente hautatu Mario Benitezek esan du euren enbaxada Jerusalemera mugitzeko erabakia berriro aztertuko duela. Aurreko gobernuak hartu zuen erabakia.


Espainiako gerrak Aretxabaletan eragindakoa, DVD batean batuta - Aretxabaleta - Goiena.eus\nEspainiako gerrak Aretxabaletan eragindakoa, DVD batean batuta\nMirian Biteri 2010-10-08 13:34\nUrriaren 21ean, 19:30ean, aurkeztuko da Espainiako gerraren gaineko 'Malko gorriak, gerra zibila Aretxabaletan' dokumentala. Aurkezpena Aretxabaletako Arkupeko Zaraia aretoan egingo da; eta emanaldia bukatutakoan, Intxorta 1937 kultur elkarteak egindako eta Arteman Komunikazioak ekoiztutako dokumentala erosteko aukera izango dute gura dutenek, 12 euroren truke. Denera, 500 kopia egin dituzte.\nIntxorta 1937 elkarteko kide Juan Ramon Garaik azaldu digu 35 minutu inguru irauten duen dokumental historikoa dela. Aipatu du Jose Ramon Intxauspe aretxabaletarrak egin duela gidoia, eta monarkiaren erorketarekin hasten dela hori, 1931ko apirilean. Horren harira, gogorarazi du errepublikak askorendako itxaropena ekarri zuela, eta beste batzuendako, ostera, pribilegioak galtzeko arriskua. Gaineratu du Aretxabaletan, Euskal Herriko gainerako herrietan bezala, alderdi politikoak eta sindikatuak indartu zirela horrekin.\nHortik abiatuta, 1934ko urriaren iraultza ere zabal kontatzen dute ikus-entzunezkoan; baita 1936ko uztailean izandako estatu kolpea ere. Horren harira, aretxabaletarrek egindakoa azaltzen da; 12 kidez osatutako errepublikaren defentsako komitea sortu zutela eta erresidentziarako lehen taldeak lanean hasi zirela, hain justu. Eskumakoak atxilotu zituztela ere gogoraraziko da dokumentalean.\nGarairen esanetan, "jarraian, faxistak, irailaren 21ean, Leintz Gatzagatik Debagoienean sartu zirela eta frontea Aretxabaletan zazpi hilabetez egonkortuta egon zela dator. Aretxabaletan sartzean atxiloketak egon zirela kontatzen da, herriko kaleetan eta baita Bedoñan ere; atxilotu horiek fusilatuak izan ziren. Hortik aurrerakoa ere kontatzen dugu, baina onena da dokumentala ikustea, merezi du-eta; izan ere, berregin egin dugu Dionisio Uribesalgo bedoñatarraren atxiloketa eta gudariak borrokan".\nZortzi lagunek bizitakoa\nEspainiako gerrari buruzko kronika egiteaz gain, dokumentalean zortzi aretxabaletarren elkarrizketak jaso direla ere azaldu du Garaik: Lucio Oteiza eta Jose Maria Orkajada milizianoak, fusilatu baten anai Lorentzo Peña, Jose Luis Uribesalgo eta Miren Gartziaetxabe fusilatuen seme-alabak, Begoña Etxebarrieta gudari baten alaba, eta gerrako ume bi: Pablo Urteaga eta Eduardo Altube.\nIkus-entzunezkoa egiteko ideiaren harira, Garaik zera esan digu: "altxamendu faxistaren biktimekin gertatutakoa argitu gabeko auzia da, eta horregatik, beharrezkoa ikusten dugu benetan gertatutakoa jakitea". Horren harira, gogorarazi du Intxorta 1937 elkartetik aspaldi dabiltzala memoria historikoa berreskuratzen, liburuak eta bestelako ekintzak egiten; tartean, dokumentalak. Hil honetan Aretxabaletan gertatutakoaren gainekoa aurkeztuko dute, baina aurretik Elgetakoa ere egin zuten.\nBestalde, Gipuzkoako Foru Aldundiak eta Aretxabaletako Udalak finantzatutako egitasmo hori, Arrasaten ere aurkeztuko dutela esan du Intxorta 1937 elkarteko Juan Ramon Garaik. Azaroan izango da hori.\n122 izar bailarako fusilatuen izenean\nMemoria historikoaren gaineko autobusak herriz herri abiatuko da urriaren erdialdean, eta urriaren 21ean Aretxabaleta bisitatuko du. Bisita eta DVDaren aurkezpena aprobetxatu nahi izan dute ekintza bat antolatzeko. Debagoieneko fusilatuen senitartekoen elkarteak eta Baleuko produktoreak antolatuta, txalapartariak, bertsolariak eta dantzariak izango dira; fusilatuen senitartekoek ere hitza hartuko dute.\nBertsolariek abesten duten bitartean, Debagoieneko fusilatuen izenean, 122 izar jarri dituzte senitartekoek eta lagunek memoria historikoaren gaineko autobusean. Azken hori herriz herri doa toki bakoitzean egondako fusilatuen izenak jasotzen. Aretxabaletako ekitaldia 18:00etan hasiko da, Durana kalean.